[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.2.2008

COM(2008) 106 τελικό

2008/0047 (COD)

Πρόταση για

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την θέσπιση πολυετούς κοινοτικού προγράμματος σχετικά με την προστασία των παιδιών που χρησιμοποιούν το διαδίκτυο και άλλες τεχνολογίες επικοινωνιών

(υποβληθείσα από την Επιτροπή){SEC(2008) 242}{SEC(2008) 243}

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Ενώ στις απαρχές του επρόκειτο για εργαλείο επικοινωνίας που απευθυνόταν κυρίως σε εμπειρογνώμονες και ερευνητές, το Διαδίκτυο (Ίντερνετ) και άλλες τεχνολογίες επικοινωνιών (εφεξής αποκαλούμενες «επιγραμμικές τεχνολογίες»[1]) χρησιμοποιούνται πλέον σε σπίτια, σχολεία, επιχειρήσεις και δημόσιες υπηρεσίες στο μεγαλύτερο μέρος του κόσμου. Αποτέλεσαν τη δύναμη που σφράγισε τα τέλη του 20ου και τις αρχές του 21ου αιώνα.

Κατά το χρονικό διάστημα από την έναρξη του Σχεδίου δράσης για ασφαλέστερη χρήση του Ίντερνετ[2] , μεταβλήθηκαν σημαντικά τόσο οι τεχνολογίες όσο και οι συναφείς χρήσεις. Σημειώθηκε μεγάλη αύξηση στην προσβασιμότητα τεχνολογίας, η ανάπτυξη των εργαλείων και υπηρεσιών έδωσε ώθηση σε ποικίλες χρήσεις με μεγαλύτερη έκταση και διαφοροποίηση από ό,τι προβλεπόταν κατά την εποχή καθιέρωσης του σχεδίου δράσης, ενώ τα παιδιά και οι νέοι υπήρξαν συχνά οι πρώτοι που έκαναν χρήση των νέων ευκαιριών. Οι αναδυόμενες τεχνολογίες και εφαρμογές παρέχουν μεγάλες ευκαιρίες συμμετοχής, δημιουργικότητας και έκφρασης σε όλα τα μέλη της κοινωνίας.

Τα παιδιά είναι ενεργοί χρήστες των επιγραμμικών τεχνολογιών, τάση που πρόκειται να αναπτυχθεί περαιτέρω. Οι δυνατότητες που παρέχει η διαδραστικότητα και η συμμετοχή στο επιγραμμμικό περιβάλλον μπορούν να βελτιώσουν την ποιότητα της ζωής σε πολλούς νέους ανθρώπους. Ωστόσο, τούτο σημαίνει επίσης ότι οι νέοι πρέπει να προχωρήσουν σε επιλογές που κατά κανόνα δεν θα έκαναν, οι οποίες σε πολλές περιπτώσεις σχετίζονται με την ασφάλειά τους. Η προστασία των παιδιών από βλαβερό περιεχόμενο και η καταστολή της διανομής παράνομου περιεχόμενου προβληματίζουν συνεχώς τους υπεύθυνους χάραξης πολιτικής και το νομοθέτη, τον κλάδο και τους τελικούς χρήστες, ιδίως τους γονείς, τους κηδεμόνες και τους διδάσκοντες.

Moλονότι τα παιδιά και οι νέοι είναι άριστοι χρήστες επιγραμμικών τεχνολογιών και γνωρίζουν τόσο τους κινδύνους όσο και τους τρόπους αντιμετώπισής τους, δεν επιδεικνύουν στο σύνολό τους ωριμότητα, ως προς την ικανότητά τους να αξιολογούν τις καταστάσεις που αντιμετωπίζουν καθώς και τις πιθανές συνέπειες των αποφάσεών τους. Ταυτόχρονα, σπάνια κοινοποιούν τις επιγραμμικές εμπειρίες τους σε γονείς ή κηδεμόνες, στρεφόμενοι σ’ αυτούς για βοήθεια μόνο ως έσχατη λύση. Οι παράγοντες αυτοί συνιστούν πρόκληση για τα άτομα που είναι αρμόδια για την ασφάλεια των παιδιών.

Μεταξύ των πλέον σοβαρών κινδύνων για τα παιδιά, όσον αφορά τις επιγραμμικές τεχνολογίες είναι περιπτώσεις κατά τις οποίες τα παιδιά πλήττονται άμεσα, ως θύματα σεξουαλικής εκμετάλλευσης/κακοποίησης, που τεκμηριώνονται με φωτογραφίες, ταινίες ή ηχογραφήσεις και στη συνέχεια μεταδίδονται επιγραμμικά (υλικό κακοποίησης παιδιών)· όταν προσεγγίζονται από άτομα που επιδιώκουν τη συναναστροφή τους με βλέψεις σεξουαλικής εκμετάλλευσης· και όταν γίνονται θύματα παρενόχλησης σε επιγραμμικό περιβάλλον (διαδικτυακή παρενόχληση).

Η Ευρωπαϊκή Ένωση εξακολουθεί να είναι πρωτοπόρος στην επιγραμμική προστασία των παιδιών από το 1996, ενώ τα διαδοχικά προγράμματα για ασφαλέστερη χρήση του Ίντερνετ[3] αποτέλεσαν σημαντική συνιστώσα της σχετικής δραστηριότητας της Επιτροπής.

Τα προγράμματα αποτελούν σήμερα τη μόνη διαδικασία πανευρωπαϊκής κλίμακας για την αντιμετώπιση θεμάτων σχετικών με την προστασία των παιδιών στο επιγραμμικό περιβάλλον, η οποία περιλαμβάνει διάφορες δράσεις αποδεδειγμένης αποτελεσματικότητας.

Έχουν επιτευχθεί τα ακόλουθα:

- Ευρωπαϊκό δίκτυο γραμμών βοήθειας – σημείων αναφοράς όπου οι πολίτες μπορούν να καταγγέλλουν παράνομο περιεχόμενο

- Ευρωπαϊκό δίκτυο ευαισθητοποίησης, το οποίο επίσης συντονίζει τη διοργάνωση της Safer Internet Day (ημέρα ασφαλέστερης χρήσης του Ίντερνετ), με διαρκώς αυξανόμενη συμμετοχή κάθε χρόνο, στην Ευρώπη και σε όλο τον κόσμο

- Πληροφορίες για τους γονείς, με ανεξάρτητη δοκιμή της αποτελεσματικότητας λογισμικών φιλτραρίσματος

- Υποστήριξη σε κλαδικές πρωτοβουλίες αυτορύθμισης στα πεδία της διαβάθμισης περιεχόμενου και των κινητών τηλεφώνων.

Σύμφωνα με την τελική αξιολόγηση του σχεδίου δράσης για ασφαλέστερη χρήση του Ίντερνετ, η Ευρωπαϊκή Ένωση θεωρείται πλέον ως «πρωτοπόρος που εντόπισε έγκαιρα το θέμα του παράνομου και βλαβερού περιεχόμενου στο Ίντερνετ ως σημαντικό και σοβαρό πολιτικό ζήτημα παγκοσμίων διαστάσεων»[4].

Η Επιτροπή ενέκρινε επίσης ανακοίνωση σχετικά με την υλοποίηση του προγράμματος Safer Internet plus για την περίοδο 2005 - 2006[5]. Ως προετοιμασία για την εν λόγω πρόταση πραγματοποιήθηκε, μεταξύ Απριλίου και Ιουνίου του 2007, διαδικασία αξιολόγησης του αντίκτυπου, συμπεριλαμβανομένης δημόσιας επιγραμμικής διαβούλευσης και στοχοθετημένων διαβουλεύσεων[6]

Από όλες τις πλευρές επιβεβαιώθηκε ότι οι διεξαχθείσες δράσεις υπήρξαν αποτελεσματικές, ενώ υπογραμμίστηκε η ανάγκη προσαρμογής τους στις νέες απαιτήσεις. Σημαντικό θέμα προβληματισμού αποτελεί, ειδικότερα, η προστασία των παιδιών στο επιγραμμικό περιβάλλον, ενώ τα προβλήματα επιδεινώνονται περαιτέρω από την εμφάνιση νέων τεχνολογιών και υπηρεσιών, οι οποίες συνεπάγονται νέες χρήσεις και νέους κινδύνους, ιδίως για τα παιδιά.

Το νέο πρόγραμμα θα διευκολύνει τη συνεργασία και την ανταλλαγή εμπειριών και βέλτιστης πρακτικής σε όλα τα επίπεδα σε θέματα σχετικά με την επιγραμμική ασφάλεια των παιδιών, θα μπορούσε δε να ενισχυθεί περαιτέρω αυτός ο ρόλος του και να εξασφαλιστεί έτσι ευρωπαϊκή προστιθέμενη αξία. Η πρόταση λαμβάνει πλήρως υπόψη τις ιδέες αυτές.

Το πεδίο εφαρμογής του νέου προγράμματος δεν θα επεκταθεί σε νέα αντικείμενα, όπως θέματα υγείας, ασφάλεια δικτύων και προστασία δεδομένων, καθώς αυτά καλύπτονται ήδη από άλλες κοινοτικές πολιτικές και πρωτοβουλίες χρηματοδότησης. Ωστόσο, πολλές από τις εν λόγω ιδέες εντάσσονται στο μήνυμα ευαισθητοποίησης, καθώς και σε κατάλληλες αναφορές στα υφιστάμενα μέσα.

Το πρόγραμμα έχει σχεδιαστεί, κυρίως, ώστε να είναι σε θέση να συνεκτιμά μελλοντικές εξελίξεις στο επιγραμμικό περιβάλλον που σήμερα παραμένουν άγνωστες, καθώς οι απειλές που προκύπτουν από αυτές θα καθίστανται διαρκώς σημαντικότερες στα επόμενα χρόνια. Ουσιαστικής σημασίας κατά τη διάρκεια της χρονικής περιόδου 2009-2013 θα είναι η ικανότητα σχεδιασμού ενδεδειγμένων δράσεων για την προστασία των παιδιών στο επιγραμμικό περιβάλλον.

2. Προώθηση ασφαλεστερησ χρησησ του Ιντερνέτ και αλλων τεχνολογιων επικοινωνιων

2.1. Το νομοθετικό πλαίσιο

Τα θέματα που αναφέρονται στην επιγραμμική προστασία των παιδιών είναι παγκόσμια και σύνθετα: καθένας μπορεί να δημιουργήσει περιεχόμενο που μπορούν να δουν οι πάντες, ενώ στο περιεχόμενο αυτό μπορεί να υπάρξει πρόσβαση από ολόκληρο τον κόσμο. Η παραγωγή υλικού σεξουαλικής κακοποίησης παιδιών μπορεί να γίνεται σε μια χώρα, η διανομή μπορεί να φιλοξενείται σε υπολογιστή υπηρεσίας σε άλλη χώρα, ενώ σε ολόκληρο τον κόσμο μπορεί να είναι δυνατή η τηλεφόρτωση του υλικού· άλλωστε είναι γνωστό ότι οι δράστες των κακοποιήσεων διαβαίνουν σύνορα χωρών με σκοπό την κακοποίηση παιδιών που έχουν προηγουμένως συναντήσει επιγραμμικά.

Ουσιώδης διάκριση που πρέπει να γίνει από νομικής απόψεως είναι ανάμεσα στο παράνομο αφενός και το βλαβερό αφετέρου, καθώς γι’αυτά απαιτούνται διαφορετικές μέθοδοι, στρατηγικές και εργαλεία.

Αυτό που θεωρείται παράνομο διαφέρει από χώρα σε χώρα, ορίζεται στην ισχύουσα εθνική νομοθεσία και αντιμετωπίζεται από τις αρχές που είναι αρμόδιες για την επιβολή του νόμου και από άλλους κυβερνητικούς φορείς. Παρά την ύπαρξη πολλών κοινών χαρακτηριστικών, υπάρχουν σημαντικές επιμέρους διαφορές μεταξύ των νομοθεσιών των κρατών μελών και τρίτων χωρών, όπου μπορεί να παραχθεί ή να φιλοξενηθεί περιεχόμενο.

Βλαβερό περιεχόμενο σημαίνει περιεχόμενο που οι γονείς, οι διδάσκοντες και άλλοι ενήλικες θεωρούν βλαβερό για τα παιδιά. Οι ορισμοί του περιεχόμενου αυτού διαφέρουν ανάλογα με τη χώρα και το πολιτιστικό περιβάλλον, περιλαμβάνοντας δικτυακούς τόπους πορνογραφίας, βίας, ρατσισμού, ξενοφοβίας, ρητορικής μίσους και μουσικής, αυτοτραυματισμού, ανορεξίας και αυτοκτονίας. Η έκθεση σε βλαβερό περιεχόμενο μπορεί να προξενήσει ψυχολογικά τραύματα στα παιδιά και να οδηγήσει σε σωματικές βλάβες, σε περίπτωση που ένα παιδί οδηγηθεί να τραυματίσει άλλα παιδιά ή τον εαυτό του. Τα κράτη μέλη διαφέρουν όσον αφορά το βαθμό ευαισθητοποίησής τους (ως προς την παρουσία γυμνού, σεξουαλικής δραστηριότητας, βίας κ.λπ.), καθώς και ως προς το πόσο σοβαρή κρίνουν την έκθεση των παιδιών σε δυνητικά βλαβερό περιεχόμενο. Σε ορισμένες χώρες υφίστανται νομικές διατάξεις που περιορίζουν τη διανομή βλαβερού περιεχόμενου αποκλειστικά στους ενηλίκους, αλλά υφίστανται και αξιοσημείωτες επιμέρους διαφορές μεταξύ των νομοθεσιών των κρατών μελών και τρίτων χωρών.

Υπάρχουν ποικίλα μέσα για την αντιμετώπιση του βλαβερού περιεχόμενου, τα οποία πρέπει όλα να χρησιμοποιηθούν συνδυαστικά ώστε να αυξηθεί η αποτελεσματικότητά τους: επιβολή νομικών διατάξεων, αυτορύθμιση, εργαλεία γονικού ελέγχου, ευαισθητοποίηση και εκπαίδευση είναι ορισμένα από αυτά.

Και στα δύο πεδία η πρωταρχική ευθύνη των παρόχων περιεχόμενου και υπηρεσιών παραμένει σε μεγάλο βαθμό ζήτημα που αφορά την εθνική νομοθεσία. Ωστόσο, έχουν καθιερωθεί ορισμένα πρότυπα σε ευρωπαϊκή κλίμακα, όπου αποσαφηνίζονται νομικά θέματα μέσω διάφορων συστάσεων και οδηγιών. Τα σημαντικότερα για το προτεινόμενο πρόγραμμα είναι:

Η σύσταση για την προστασία των ανηλίκων και της ανθρώπινης αξιοπρέπειας στον τομέα των οπτικοακουστικών υπηρεσιών και πληροφόρησης [7] (1998), στην οποία απευθύνονται συστάσεις και παρέχονται κατευθύνσεις σχετικά με την προστασία των ανηλίκων. Ακολούθησε η σύσταση για την προστασία των ανηλίκων και της ανθρώπινης αξιοπρέπειας και για το δικαίωμα απάντησης [8] το 2006, όπου συνεκτιμώνται πρόσφατες τεχνολογικές εξελίξεις, καθώς και το μεταβαλλόμενο τοπίο στα μέσα επικοινωνίας.

Η οδηγία για τις υπηρεσίες οπτικοακουστικών μέσων επικοινωνίας που εγκρίθηκε τον Δεκέμβριο του 2007, εκσυγχρονίζει την οδηγία «τηλεόραση χωρίς σύνορα» και εκτείνεται πέρα από τις τηλεοπτικές εκπομπές ώστε να συμπεριλάβει το σύνολο των «υπηρεσιών οπτικοακουστικών μέσων επικοινωνίας», περιλαμβάνοντας κανόνες για την προστασία των ανηλίκων.

Η Σύμβαση του Συμβουλίου της Ευρώπης για το έγκλημα στον κυβερνοχώρο [9] (2001) αναφέρεται σε «αξιόποινες πράξεις που αφορούν την παιδοπορνογραφία». Αποβλέπει στη διευκόλυνση της διεθνούς συνεργασίας στην ανίχνευση, διερεύνηση, και την ειδική δίωξη των εγκληματικών πράξεων στον κυβερνοχώρο, απαιτεί δε τη δημιουργία κοινής βάσης για ουσιαστικό και δικονομικό δίκαιο και δικαιοδοσία. Ακολούθησε η Σύμβαση του Συμβουλίου της Ευρώπης για την προστασία των παιδιών από τη σεξουαλική εκμετάλλευση και κακοποίηση (Ιούλιος 2007), όπου καθορίζονται μορφές σεξουαλικής κακοποίησης παιδιών ως αξιόποινες πράξεις: σεξουαλική κακοποίηση, παιδική πορνεία, υλικό σεξουαλικής κακοποίησης παιδιών, προσέγγιση παιδιών με βλέψεις σεξουαλικής εκμετάλλευσης και «σεξουαλικός τουρισμός» [10].

Η απόφαση πλαίσιο για την παιδική πορνογραφία [11] της ΕΕ (2004) ορίζει ελάχιστες απαιτήσεις για τα κράτη μέλη όσον αφορά τον καθορισμό αξιόποινων πράξεων και ενδεδειγμένων κυρώσεων όσον αφορά την παραγωγή, διανομή, διάδοση, μετάδοση, διάθεση, καθώς και απόκτηση και κατοχή υλικού σεξουαλικής κακοποίησης παιδιών.

Η ανακοίνωση της Επιτροπής προς την κατεύθυνση γενικής πολιτικής σχετικά με την καταπολέμηση του εγκλήματος στον κυβερνοχώρο [12] (2007) στοχεύει στην ενίσχυση της επιχειρησιακής συνεργασίας για την επιβολή του νόμου στο πεδίο του επιγραμμικού υλικού σεξουαλικής κακοποίησης παιδιών, με σκοπό τη βελτίωση της διεθνούς συνεργασίας.

Η ανακοίνωση της Επιτροπής σχετικά με μια στρατηγική της Ευρωπαϊκής Ένωσης για τα δικαιώματα του παιδιού [13] (2006) θίγει θέματα εσωτερικής και εξωτερικής πολιτικής σχετικά με τα δικαιώματα των παιδιών κατά συνεκτικό τρόπο, πλήρως συμβατό με τα ήδη υφιστάμενα σχέδια δράσης και προγράμματα της Κοινότητας. Οι κοινοτικές κατευθυντήριες γραμμές για την προαγωγή και την προστασία των δικαιωμάτων του παιδιού[14] (2007) λειτουργούν ως πλαίσιο για την προστασία των δικαιωμάτων και της ακεραιότητας των παιδιών σε τρίτες χώρες.

2.2. Σύνδεσμοι με άλλες νομοθετικές πράξεις της Κοινότητας

Στην εφαρμογή του προτεινόμενου προγράμματος θα συνεκτιμηθούν δράσεις που έχουν δρομολογηθεί στο πλαίσιο άλλων προγραμμάτων και πρωτοβουλιών, θα ληφθούν ως βάση και θα συμπληρωθούν, ώστε να αποφεύγεται επανάληψη προσπαθειών και να μεγιστοποιείται ο αντίκτυπος. Σε αυτές περιλαμβάνονται:

- Πρόληψη και καταπολέμηση της εγκληματικότητας

- Πρόγραμμα Daphne III

- Γραμματισμός στα μέσα επικοινωνίας

- 7ο πρόγραμμα πλαίσιο έρευνας και τεχνολογικής ανάπτυξης (2007 έως 2013).

2.3. Μελλοντικές εξελίξεις

Ήταν δύσκολο να προβλεφθούν οι εξελίξεις των τελευταίων ετών και είναι εξίσου δύσκολη η πρόβλεψη των μελλοντικών εξελίξεων. Προκύπτουν, ωστόσο, ορισμένες βασικές τάσεις:

2.3.1. Εξελισσόμενο τεχνολογικό τοπίο

Οι τεχνολογίες, τα δίκτυα επικοινωνιών, τα μέσα επικοινωνίας, το περιεχόμενο, οι υπηρεσίες και οι συσκευές υπόκεινται διαρκώς περισσότερο στη διαδικασία της ψηφιακής σύγκλισης. Οι συσκευές και οι πλατφόρμες ήδη «συνομιλούν μεταξύ τους», το περιεχόμενο διατίθεται σε νέους, διαφορετικούς μορφοτύπους και μπορεί σε διαρκώς μεγαλύτερο βαθμό να διανέμεται ανεξάρτητα από την τοποθεσία ή το χρόνο, εξατομικευμένο σύμφωνα με τις προσωπικές προτιμήσεις ή απαιτήσεις των πολιτών. Οι βελτιώσεις στα δίκτυα, η ταχύτερη ευρυζωνική σύνδεση, σε συνδυασμό με νέες τεχνικές συμπίεσης, δημιουργούν νέα και ταχύτερα κανάλια διανομής και οδηγούν σε νέους μορφότυπους περιεχόμενου και υπηρεσίες, καθώς και σε νέες μορφές επικοινωνίας.

Οι αναδυόμενες νέες τεχνολογίες περιλαμβάνουν διαρκή αύξηση της ισχύος επεξεργασίας και της χωρητικότητας των υπολογιστών, τα ευρυζωνικά δίκτυα παρέχουν τη δυνατότητα διανομής πολύμορφου περιεχόμενου για το οποίο απαιτείται υψηλό ζωνικό εύρος, όπως η βιντεομετάδοση, ενώ η αυξανόμενη χωρητικότητα των τελευταίων κινητών τηλεφώνων τρίτης γενιάς παρέχει τη δυνατότητα διανομής περιεχομένων βίντεο και πρόσβασης στο Ίντερνετ, όπως συμβαίνει ήδη σε ορισμένες κονσόλες παιχνιδιών.

Τα παιδιά είναι συνήθως οι πρώτοι που αφομοιώνουν και χρησιμοποιούν τις νέες τεχνολογίες. Οι αλλαγές στο επιγραμμικό περιβάλλον θα συνεπάγονται επίσης νέες χρήσεις των τεχνολογιών, και κατά συνέπεια, θα μεταβληθούν και οι κίνδυνοι για τα παιδιά και τους νέους. Η πρόκληση που τίθεται είναι η έγκαιρη κατανόηση των αλλαγών αυτών και η ανάπτυξη αμυντικών στρατηγικών καθώς εμφανίζονται οι νέοι κίνδυνοι.

Ταυτόχρονα, παρατηρείται σύγκλιση των κινδύνων σε επιγραμμικό και μη περιβάλλον, και μολονότι τα περισσότερα παιδιά και νέοι έχουν επίγνωση των δυνητικών κινδύνων και των προφυλάξεων, δεν λαμβάνουν κατ’ ανάγκη τις απαραίτητες προφυλάξεις ή δεν ενεργούν με τον ασφαλέστερο δυνατό τρόπο όταν επικοινωνούν σε επιγραμμικό περιβάλλον. Για παράδειγμα, οι πιθανοί κίνδυνοι που απειλούν τα παιδιά όταν παίζουν παιχνίδια (λ.χ. παιχνίδια βίαιου ή σεξουαλικού χαρακτήρα) παραμένουν οι ίδιοι, είτε παίζουν επιγραμμικά είτε σε κονσόλες παιχνιδιών, στο σπίτι.

2.3.2. Διαρκώς περισσότερο και επικινδυνότερο παράνομο περιεχόμενο

Ο όγκος του παράνομου περιεχόμενου που κυκλοφορεί επιγραμμικά αυξάνεται, ενώ καθίστανται πιο ανησυχητικά τα χαρακτηριστικά του παράνομου επιγραμμικού υλικού. Στο ΗΒ, κατά τη διάρκεια της περιόδου 1997-2005, ο αριθμός των ιστότοπων που περιλάμβαναν υλικό σεξουαλικής εκμετάλλευσης παιδιών αυξήθηκε κατά 1500%[15] και σημειώθηκε τετραπλασιασμός εικονογραφικού υλικού με τις πλέον σοβαρές πράξεις κακοποίησης[16]. Επίσης, υλικό που παράγεται στο σπίτι αντικαθιστά υλικό επαγγελματικής χρήσης. Εξάλλου, τα παιδιά που υφίστανται σεξουαλική κακοποίηση για την παραγωγή του εν λόγω υλικού είναι διαρκώς νεότερα, ενώ αυξάνεται ο αριθμός των νέων παιδιών που παρουσιάζονται στο εν λόγω υλικό.

Οι συνέπειες για τα παιδιά που υφίστανται σεξουαλική κακοποίηση και απεικονίζονται στο υλικό αυτό είναι σοβαρές. Η βάση εικόνων σεξουαλικής κακοποίησης παιδιών της Ιντερπόλ περιλαμβάνει 550.000 εικόνες από 20.000 παιδιά. Από αυτά μόνο περίπου 500 έχουν ταυτοποιηθεί και έχουν σωθεί έγκαιρα, από την ίδρυση της βάσης δεδομένων, το 2001[17].

2.3.3. Παραμένει το «χάσμα των γενεών»

Τα παιδιά και οι νέοι βρίσκονται στην πρώτη γραμμή της αφομοίωσης νέων τεχνολογικών εξελίξεων και ευκαιριών, Συχνά είναι έμπειροι χρήστες – μπορούν να είναι πολύ πιο προωθημένοι από ό,τι οι γονείς και οι δάσκαλοί τους - και δεν πρόκειται να στραφούν σε αυτούς για συμβουλές ή για βοήθεια εκτός από τις πλέον σοβαρές περιπτώσεις[18]. Επομένως το χάσμα διευρύνεται, ανάμεσα στη χρήση, από παιδιά και νέους, των επιγραμμικών τεχνολογιών και στην αντίληψή τους σχετικά με τους κινδύνους, αφενός και, αφετέρου, στην κατανόηση της χρήσης αυτής από τους ενήλικες. Τούτο συνιστά πρόκληση για το νομοθέτη, τις αρχές και τον κλάδο όσον αφορά τη συμβολή τους στη δημιουργία ασφαλούς επιγραμμικού περιβάλλοντος για τα παιδιά, καθώς και για την ευαισθητοποίηση, τη δημιουργία των απαραίτητων ικανοτήτων ώστε παιδιά και νέοι να χρησιμοποιούν τις τεχνολογίες με ασφαλή τρόπο, ενώ γονείς, διδάσκοντες και κηδεμόνες να παρέχουν τις κατάλληλες κατευθύνσεις με βάση τις δικές τους εμπειρίες.

2.4. Συμπέρασμα

Υφίσταται συνεχής ανάγκη για ανάληψη δράσεων για την αντιμετώπιση του παράνομου περιεχόμενου στις επιγραμμικές επικοινωνίες, με σκοπό την προώθηση ασφαλέστερου επιγραμμικού περιβάλλοντος και την εξασφάλιση της ευαισθητοποίησης του κοινού σχετικά με τους κινδύνους και τις προφυλάξεις που πρέπει να λαμβάνονται στο επιγραμμικό περιβάλλον - το σύνολο των θεμάτων αυτών περιλαμβάνεται στο υφιστάμενο πρόγραμμα Safer Internet plus . Υπάρχει επίσης ανάγκη για διεύρυνση του πεδίου εφαρμογής του προγράμματος, ώστε α) να εστιαστεί ειδικότερα στην προστασία των ευάλωτων παιδιών στο επιγραμμικό περιβάλλον, ιδίως περιπτώσεις κατά τις οποίες ένα άτομο επιδιώκει τη συναναστροφή με παιδιά με σκοπό την σεξουαλική κακοποίηση (grooming) και την ηλεκτρονική παρενόχληση/εκφοβισμό (cyber-bullying) και β) να παρέχει σε όλους τους ενδιαφερόμενους περισσότερες γνώσεις σχετικά με τους τρόπους χρήσης των νέων τεχνολογιών από τα παιδιά.

3. Ενα νέο προγραμμα

3.1. Στόχοι και μέθοδος

Στόχος του προγράμματος θα είναι η προαγωγή ασφαλέστερης χρήσης του Ίντερνετ και άλλων τεχνολογιών επικοινωνιών, ιδιαίτερα για παιδιά, καθώς και η καταπολέμηση παράνομου περιεχόμενου και βλαβερής επιγραμμικής συμπεριφοράς.

Σε σύγκριση με το πρόγραμμα Safer Internet plus , το πεδίο εφαρμογής του προγράμματος δεν περιλαμβάνει πλέον δράσεις εναντίον ανεπίκλητων εμπορικών (διαφημιστικών) ηλεκτρονικών μηνυμάτων (spam), θέμα που προβληματίζει χρήστες ανεξάρτητα από την ηλικία τους και αντιμετωπίζεται στο πλαίσιο άλλων δράσεων της Επιτροπής.

Για την επίτευξη του εν λόγω στόχου το πρόγραμμα θα εστιαστεί σε πρακτική βοήθεια στους τελικούς χρήστες, ιδιαίτερα τα παιδιά, τους γονείς, τους κηδεμόνες και τους διδάσκοντες.

Το πρόγραμμα θα επιδιώξει τη συμμετοχή και την επαφή των διάφορων ενδιαφερόμενων μεταξύ τους, η συνεργασία των οποίων είναι ουσιαστικής σημασίας, που όμως δεν συναντώνται πάντοτε κατ’ ανάγκη εφόσον δεν υπάρξουν οι κατάλληλες προς τούτο δομές.

Περιλαμβάνονται οι πάροχοι περιεχόμενου· οι πάροχοι υπηρεσιών διαδικτύου· οι φορείς εκμετάλλευσης κινητών δικτύων· οι ρυθμιστικές αρχές· οι οργανισμοί τυποποίησης· οι οργανισμοί κλαδικής αυτορύθμισης· οι εθνικές, περιφερειακές και τοπικές αρχές που είναι αρμόδιες για τον κλάδο, την εκπαίδευση, την προστασία των καταναλωτών, της οικογένειας, την επιβολή του νόμου, των δικαιωμάτων και της ευημερίας των παιδιών· καθώς και μη κυβερνητικοί οργανισμοί που δραστηριοποιούνται στην προστασία των καταναλωτών, της οικογένειας, των δικαιωμάτων και της ευημερίας των παιδιών.

Η παρούσα απόφαση είναι σύμφωνη με τα θεμελιώδη δικαιώματα και τηρεί τις αρχές που περιλαμβάνονται στον χάρτη θεμελιωδών δικαιωμάτων της Ευρωπαϊκής Ένωσης. Ιδίως στα άρθρα 7, 8 και 24. Στοχεύει ιδιαίτερα στη διαφύλαξη της σωματικής και πνευματικής ακεραιότητας των παιδιών και των νέων, σύμφωνα με το άρθρο 3 του χάρτη.

3.2. Δράσεις

Το πρόγραμμα θα έχει τέσσερις δράσεις: περιορισμό του παράνομου περιεχόμενου και αντιμετώπιση της βλαβερής επιγραμμικής συμπεριφοράς· προαγωγή ασφαλέστερου επιγραμμικού περιβάλλοντος· εξασφάλιση της δημόσιας ευαισθητοποίησης και ενημέρωσης· και συγκρότηση βάσης γνώσεων.

3.2.1. Δράση 1: Περιορισμός του παράνομου περιεχόμενου και αντιμετώπιση της βλαβερής επιγραμμικής συμπεριφοράς

Η εν λόγω δράση αποτελούσε ήδη την πρώτη δράση του προγράμματος Safer Internet plus . Το πεδίο εφαρμογής της επεκτείνεται ώστε να συμπεριληφθούν η συναναστροφή με παιδιά με σκοπό την σεξουαλική κακοποίηση (grooming) και η ηλεκτρονική παρενόχληση/εκφοβισμός (cyberbullying).

Οι δραστηριότητες στοχεύουν στον περιορισμό του όγκου του παράνομου περιεχόμενου που κυκλοφορεί επιγραμμικά και την ενδεδειγμένη αντιμετώπιση της βλαβερής επιγραμμικής συμπεριφοράς, εστιαζόμενες ιδιαίτερα στην επιγραμμική διανομή υλικού σεξουαλικής κακοποίησης παιδιών, τις βλέψεις σεξουαλικής εκμετάλλευσης και την παρενόχληση/εκφοβισμό. Προτείνεται χρηματοδότηση για σημεία επαφής που θα παρέχουν τη δυνατότητα καταγγελίας παράνομου επιγραμμικού περιεχόμενου και βλαβερής επιγραμμικής συμπεριφοράς. Τα εν λόγω σημεία επαφής πρέπει να είναι στενά συνδεδεμένα με άλλες δράσεις που αναλαμβάνονται σε εθνικό επίπεδο, όπως αυτορύθμιση ή ευαισθητοποίηση, και να συνεργάζονται σε ευρωπαϊκό επίπεδο για την αντιμετώπιση διασυνοριακών θεμάτων και την ανταλλαγή βέλτιστης πρακτικής.

Περαιτέρω δραστηριότητες θα στοχεύουν στην τόνωση της ανάπτυξης και εφαρμογής τεχνικών λύσεων για την αντιμετώπιση παράνομου περιεχόμενου και βλαβερής επιγραμμικής συμπεριφοράς, καθώς και στην προώθηση της συνεργασίας και της ανταλλαγής βέλτιστης πρακτικής σε ευρύ φάσμα ενδιαφερομένων, σε ευρωπαϊκό και διεθνές επίπεδο.

Ενδέχεται να απαιτηθούν διάφοροι μηχανισμοί και εμπειρογνωμοσύνη ώστε να αντιμετωπιστεί η βλαβερή επιγραμμική συμπεριφορά, όπως είναι η παρενόχληση/εκφοβισμός και οι βλέψεις σεξουαλικής κακοποίησης. Το πρόγραμμα θα στοχεύει στην πραγμάτευση ψυχολογικών, κοινωνιολογικών και τεχνικών θεμάτων συναφών με αυτά, ενώ θα αποβλέπει στην ενθάρρυνση της συνεργασίας μεταξύ ενδιαφερομένων. Στις λοιπές δράσεις ενδέχεται επίσης να ενταχθούν δράσεις συναφείς με τα εν λόγω θέματα.

3.2.2. Δράση 2: Προαγωγή ασφαλέστερου επιγραμμικού περιβάλλοντος

Η εν λόγω δράση συνδυάζει δύο από τις δράσεις του προγράμματος Safer Internet plus , η μία από τις οποίες στοχεύει να παράσχει στους γονείς εργαλεία/μέσα (ενδυνάμωση χρηστών), ενώ η άλλη ενθαρρύνει την αυτορύθμιση.

Οι δραστηριότητες στοχεύουν να φέρουν σε επαφή τους ενδιαφερόμενους ώστε να εξευρεθούν τρόποι για την προαγωγή ασφαλέστερου επιγραμμικού περιβάλλοντος και την προστασία των παιδιών από περιεχόμενο και συμπεριφορές που ενδέχεται να είναι βλαβερές γι’ αυτά. Η δράση θα ενθαρρύνει τους ενδιαφερόμενους να αναλάβουν ευθύνες και αρμοδιότητες, καθώς και τη συνεργασία και ανταλλαγή εμπειριών και βέλτιστης πρακτικής μεταξύ των ενδιαφερόμενων σε ευρωπαϊκό και διεθνές επίπεδο. Θα ενθαρρυνθεί η ανάπτυξη και υλοποίηση συστημάτων αυτορύθμισης και θα επιδιωχθεί ο εξοπλισμός των χρηστών με κατάλληλα μέσα και εφαρμογές που θα τους υποστηρίζουν στην αντιμετώπιση βλαβερού περιεχόμενου.

Νέο στοιχείο αποτελεί ότι θα υπάρξει ιδιαίτερη εστίαση στην ενθάρρυνση της συμμετοχής παιδιών και νέων με σκοπό την καλύτερη κατανόηση των απόψεων και των εμπειριών τους στη χρήση επιγραμμικών τεχνολογιών και την αξιοποίηση της συνεισφοράς τους κατά το σχεδιασμό δράσεων ευαισθητοποίησης, εργαλείων, υλικών και πολιτικών.

3.2.3. Δράση 3: Εξασφάλιση της ευαισθητοποίησης του κοινού

Οι δραστηριότητες θα στοχεύουν στην αύξηση της ευαισθητοποίησης του κοινού, ιδίως των παιδιών, των γονιών, των κηδεμόνων και των διδασκόντων, όσον αφορά ευκαιρίες και κινδύνους που συνδέονται με τη χρήση επιγραμμικών τεχνολογιών και τρόπους ασφαλούς επιγραμμικής παρουσίας.

Θα αναληφθούν δράσεις για την προαγωγή της ευαισθητοποίησης του κοινού με παροχή κατάλληλων πληροφοριών ως προς δυνατότητες, κινδύνους και τρόπους συντονισμένης αντιμετώπισής τους σε ολόκληρη την Ευρώπη, καθώς και με την παροχή σημείων επαφής όπου γονείς και παιδιά μπορούν να βρίσκουν απαντήσεις σε ερωτήματα σχετικά με την ασφαλή επιγραμμική παρουσία. Οι δραστηριότητες θα ενθαρρύνουν οικονομικά αποτελεσματικούς τρόπους διανομής πληροφοριών ευαισθητοποίησης σε μεγάλο αριθμό χρηστών.

Η εν λόγω δράση απετέλεσε ήδη μείζον στοιχείο του προγράμματος Safer Internet plus. Με βάση τα διδάγματα θα καταβληθούν περαιτέρω προσπάθειες για να ενθαρρυνθεί η διάδοση του μηνύματος της ευαισθητοποίησης στα παιδιά, μέσω των σχολείων.

Ιδιαίτερη προσοχή θα δοθεί στην ανάπτυξη ή/και ταυτοποίηση αποτελεσματικών μέσων, μεθόδων και εργαλείων ευαισθητοποίησης, τα οποία μπορούν να αναπαραχθούν σε ολόκληρο το δίκτυο με οικονομικά αποτελεσματικό τρόπο. Οι δράσεις θα στοχεύουν επίσης στην εξασφάλιση ανταλλαγών βέλτιστης πρακτικής και διασυνοριακής συνεργασίας σε ευρωπαϊκό επίπεδο.

3.2.4. Δράση 4: Συγκρότηση βάσης γνώσεων

Η συγκεκριμένη δράση είναι νέα, μολονότι ορισμένες δραστηριότητες στο πλαίσιο του προγράμματος Safer Internet plus (έρευνα Ευρωβαρομέτρου, θεματικό δίκτυο EU Kids) έχουν ήδη συμβάλει στη βάση γνώσεων.

Είναι ταχύς ο ρυθμός των αλλαγών στο επιγραμμικό περιβάλλον, όπως και οι νέες τάσεις στη χρήση των τεχνολογιών. Υπάρχει ανάγκη δημιουργίας και οικοδόμησης βάσης γνώσεων για την κατάλληλη αντιμετώπιση τόσο των υφιστάμενων όσο και των αναδυόμενων χρήσεων, κινδύνων και συνεπειών, με χαρτογράφηση των ποσοτικών και ποιοτικών πτυχών στο πλαίσιο αυτό. Οι αποκτώμενες γνώσεις θα τροφοδοτήσουν την υλοποίηση του προγράμματος, καθώς και τον σχεδιασμό κατάλληλων δράσεων για την εξασφάλιση της επιγραμμικής ασφάλειας προς όφελος όλων των χρηστών.

Οι δράσεις θα στοχεύουν στον συντονισμό δραστηριοτήτων διερεύνησης και συναφή πεδία, εντός και εκτός της ΕΕ, όπως και στην ανάπτυξη γνώσεων αναφορικά με τους (εξελισσόμενους) τρόπους με τους οποίους τα παιδιά χρησιμοποιούν επιγραμμικές τεχνολογίες, τους συναφείς κινδύνους και τα πιθανά βλαβερά αποτελέσματα στα παιδιά από τη χρήση επιγραμμικών τεχνολογιών, συμπεριλαμβανομένων τεχνικών, ψυχολογικών και κοινωνιολογικών πτυχών. Οι μελέτες στο πλαίσιο της εν λόγω δράσης μπορούν επίσης να αφορούν μεθόδους και εργαλεία ευαισθητοποίησης, εκτίμηση μηχανισμών συρρύθμισης και αυτορύθμισης, διάφορες λύσεις τεχνικού και μη τεχνικού χαρακτήρα, καθώς και άλλα σχετικά αναδυόμενα πεδία.

Στις παραπάνω δράσεις δεν θα συμπεριληφθούν ερευνητικές δραστηριότητες, οι οποίες μπορούν να διεξαχθούν βάσει του 7ου προγράμματος πλαισίου έρευνας και τεχνολογικής ανάπτυξης (2007 έως 2013). Σε αυτό προβλέπεται για τη νεολαία πεδίο σχετικά με αλλαγές στον τρόπο ζωής και την κατανάλωση · η έρευνα θα μπορούσε έτσι να διεξαχθεί στο πεδίο της διαδικτυακής ασφάλειας για παιδιά[19].

3.2.5. Διεθνής συνεργασία

Η διεθνής συνεργασία θα ενθαρρυνθεί ως αναπόσπαστο μέρος καθεμιάς από τις δράσεις, σύμφωνα με τις προτεραιότητες που θα καθοριστούν.

4. Νομική βαση

Η νομική βάση θα είναι το άρθρο 153 της συνθήκης ΕΚ, σχετικά με την προστασία των καταναλωτών, που ήταν και η νομική βάση που είχε συμφωνηθεί από το Ευρωπαϊκό Κοινοβούλιο και το Συμβούλιο για το αρχικό σχέδιο δράσης για ασφαλέστερη χρήση του Ίντερνετ, το 1999[20], για την διετή παράταση του σχεδίου δράσης το 2003[21] και για το πρόγραμμα Safer Internet plus[22].

2008/0047 (COD)

Πρόταση για

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την θέσπιση πολυετούς κοινοτικού προγράμματος σχετικά με την προστασία των παιδιών που χρησιμοποιούν το διαδίκτυο και άλλες τεχνολογίες επικοινωνιών

(Κείμενο που παρουσιάζει ενδιαφέρον για τον ΕΟΧ)

TΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 153,

την πρόταση της Επιτροπής[23],

τη γνώμη της Ευρωπαϊκής Οικονομικής και Κοινωνικής Επιτροπής[24],

αφού ζήτησαν τη γνώμη της Επιτροπής των Περιφερειών,

αποφασίζοντας σύμφωνα με τη διαδικασία του άρθρου 251 της Συνθήκης[25],

Εκτιμώντας τα ακόλουθα:

(1) H διείσδυση του Ίντερνετ (Διαδικτύου) και η χρήση των τεχνολογιών επικοινωνιών, όπως τα κινητά τηλέφωνα, συνεχίζει να αυξάνεται σημαντικά στην Κοινότητα και παρέχει σε όλους ανεξαιρέτως τους πολίτες μεγάλες ευκαιρίες, όπως η συμμετοχή, η διαδραστικότητα και η δημιουργικότητα. Συνεχίζουν να υφίστανται κίνδυνοι για τα παιδιά, καθώς και η κατάχρηση των τεχνολογιών ενώ, εξαιτίας των μεταβαλλόμενων τεχνολογιών και κοινωνικών συμπεριφορών, συνεχίζουν να προκύπτουν νέοι κίνδυνοι και καταχρήσεις. Για την ενθάρρυνση της αξιοποίησης των ευκαιριών και της εκμετάλλευσης των θετικών οφελών που προκύπτουν από το Διαδίκτυο και άλλες επιγραμμικές τεχνολογίες, απαιτείται επίσης η λήψη μέτρων για την προαγωγή ασφαλέστερης χρήσης τους.

(2) Η στρατηγική «i2010 — Ευρωπαϊκή Κοινωνία της Πληροφορίας για την ανάπτυξη και την απασχόληση»[26], προωθώντας την στρατηγική της Λισαβόνας, επιδιώκει την επίτευξη συνοχής στις πολιτικές της Επιτροπής για την κοινωνία της πληροφορίας και τα μέσα επικοινωνίας, ώστε να ενισχυθεί η μείζων συνεισφορά των τεχνολογιών πληροφοριών και επικοινωνιών στις επιδόσεις των οικονομιών των κρατών μελών. Ένας από τους στόχους της είναι η δημιουργία ενιαίου ευρωπαϊκού χώρου της πληροφορίας, ο οποίος θα προσφέρει οικονομικά προσιτές και ασφαλείς επικοινωνίες υψηλού ζωνικού εύρους, πολύμορφο και ποικίλο περιεχόμενο και ψηφιακές υπηρεσίες.

(3) Tο κοινοτικό νομοθετικό πλαίσιο για την αντιμετώπιση των προκλήσεων που προκύπτουν από το ψηφιακό περιεχόμενο στην κοινωνία της πληροφορίας περιλαμβάνει διατάξεις για την προστασία των ανηλίκων[27], την προστασία της ιδιωτικής ζωής[28] και την ευθύνη των ενδιάμεσων παρόχων υπηρεσιών[29]. Στην απόφαση πλαίσιο 2004/68/ΔΕΥ του Συμβουλίου, της 22ας Δεκεμβρίου 2003, για την καταπολέμηση της σεξουαλικής εκμετάλλευσης παιδιών και της παιδικής πορνογραφίας[30] καθορίζονται οι ελάχιστες απαιτήσεις για τα κράτη μέλη όσον αφορά τον καθορισμό των αξιόποινων πράξεων και των ενδεδειγμένων κυρώσεων. Με βάση τη σύσταση 98/560/EΚ του Συμβουλίου, της 24ης Σεπτεμβρίου 1998, για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας[31], τη σύσταση του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την προστασία των ανηλίκων και της ανθρώπινης αξιοπρέπειας και για το δικαίωμα απάντησης σε σχέση με την ανταγωνιστικότητα της ευρωπαϊκής βιομηχανίας οπτικοακουστικών υπηρεσιών και επιγραμμικών υπηρεσιών πληροφόρησης[32], καθορίζονται κατευθυντήριες γραμμές για την αυτορύθμιση σε εθνικό επίπεδο, επεκτείνεται το πεδίο εφαρμογής ώστε να περιλάβει και τον γραμματισμό στα μέσα επικοινωνίας, τη συνεργασία και την ανταλλαγή εμπειριών και ορθής πρακτικής μεταξύ φορέων αυτορύθμισης, συρρύθμισης και κανονιστικής ρύθμισης, καθώς και δράσεις κατά των διακρίσεων σε όλα τα μέσα επικοινωνίας.

(4) Τόσο στο πεδίο του δυνητικά βλαβερού περιεχόμενου για παιδιά όσο και στο πεδίο του παράνομου περιεχόμενου, ιδίως όσον αφορά υλικό που αφορά την σεξουαλική κακοποίηση των παιδιών, θα υπάρχει συνεχής ανάγκη για ανάληψη δράσης. Το ίδιο ισχύει και για παιδιά που καθίστανται θύματα βλαβερής και παράνομης συμπεριφοράς με αποτέλεσμα σωματικές και ψυχολογικές βλάβες, όπως και για παιδιά που δελεάζονται να μιμηθούν ανάλογες συμπεριφορές προξενώντας βλάβη στους εαυτούς τους και σε άλλους.

(5) Μια διεθνής συμφωνία σχετικά με νομικά δεσμευτικούς κανόνες είναι επιθυμητή, δεν πρόκειται όμως να επιτευχθεί σύντομα. Ακόμα και σε περίπτωση επίτευξης ανάλογης συμφωνίας, τούτο δεν θα αρκεί αφεαυτού για την εξασφάλιση της εφαρμογής των κανόνων ή για την εξασφάλιση της προστασίας όσων κινδυνεύουν.

(6) Η απόφαση αριθ. 276/1999/EΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999, για ένα πολυετές κοινοτικό πρόγραμμα δράσης για την προώθηση ασφαλέστερης χρήσης του Ίντερνετ και νέων επιγραμμικών τεχνολογιών μέσω της καταπολέμησης του παράνομου και βλαβερού περιεχόμενου κυρίως στο πεδίο της προστασίας των παιδιών και των ανηλίκων[33] (σχέδιο δράσης για ασφαλέστερη χρήση του Ίντερνετ, 1998-2004)[34] και η απόφαση αριθ. 854/2005/EΚ του Ευρωπαϊκού Κοινοβουλίου και του Συμβουλίου, της 11ης Μαΐου 2005, για την θέσπιση πολυετούς κοινοτικού προγράμματος σχετικά με την προαγωγή ασφαλέστερης χρήσης του Ίντερνετ και νέων επιγραμμικών τεχνολογιών[35] (πρόγραμμα Safer Internet plus, 2005 έως 2008) παρέχουν κοινοτική χρηματοδότηση, η οποία έχει ενθαρρύνει επιτυχώς ποικίλες πρωτοβουλίες και έχει προσδώσει ευρωπαϊκή προστιθέμενη αξία, όπως τεκμηριώνεται από τις αξιολογήσεις των προγραμμάτων που έχουν υποβληθεί στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών[36].

(7) Εκτός από τα πορίσματα των αξιολογήσεων των προηγουμένων προγραμμάτων, από σειρά ερευνών του Ευρωβαρομέτρου και από δημόσια διαβούλευση, έχει προκύψει σαφώς η ανάγκη διατήρησης των δραστηριοτήτων όσον αφορά την καταγγελία παράνομου περιεχόμενου και την ευαισθητοποίηση στα κράτη μέλη.

(8) Η εξέλιξη των τεχνολογιών, οι αλλαγές στους τρόπους με τους οποίους ενήλικες και παιδιά χρησιμοποιούν το Ίντερνετ και άλλες τεχνολογίες επικοινωνιών, καθώς και οι μεταβολές στην κοινωνική συμπεριφορά οδηγούν σε νέους κινδύνους για τα παιδιά. Η βάση γνώσεων που μπορεί να χρησιμοποιηθεί για τον σχεδιασμό αποτελεσματικών δράσεων πρέπει να ενισχυθεί ώστε να βελτιωθεί η αντίληψη σχετικά με τις εν λόγω αλλαγές. Διάφορα μέτρα και δράσεις πρέπει να συνδυαστούν πολύπλευρα και συμπληρωματικά. Θα περιλαμβάνεται, π.χ., η περαιτέρω ανάπτυξη τεχνολογιών υποστήριξης και η προαγωγή βέλτιστης πρακτικής για δεοντολογικούς κώδικες που θα περιλαμβάνουν γενικά συμφωνημένους κανόνες συμπεριφοράς ή συνεργασίας με τον κλάδο σε από κοινού συμφωνημένους στόχους.

(9) Η διεθνής συνεργασία είναι ουσιαστικής σημασίας δεδομένου του παγκόσμιου χαρακτήρα του προβλήματος. Το παράνομο περιεχόμενο μπορεί να παράγεται σε μια χώρα, να φιλοξενείται σε δεύτερη, αλλά η πρόσβαση και τηλεφόρτωσή του να γίνεται σε ολόκληρο τον κόσμο. Η διεθνής συνεργασία που έχει ενθαρρυνθεί μέσω των δικτυακών δομών της Κοινότητας πρέπει να ενισχυθεί ώστε να προστατευτούν καλύτερα τα παιδιά από κινδύνους διασυνοριακής κλίμακας, όπου περιλαμβάνονται και τρίτες χώρες. Ανταλλαγή βέλτιστης πρακτικής μεταξύ ευρωπαϊκών οργανισμών και οργανισμών σε άλλα μέρη του κόσμου μπορεί να αποβεί αμοιβαία επωφελής.

(10) Τα μέτρα που έχει δικαιοδοσία να εκδώσει η Επιτροπή με βάση τις εκτελεστικές αρμοδιότητες που της ανατίθενται με την παρούσα απόφαση είναι κατ’ ουσία μέτρα διαχείρισης που διατηρούνται με την εφαρμογή προγράμματος με σημαντικές δημοσιονομικές επιπτώσεις κατά την έννοια του άρθρου 2 παράγραφος α) της απόφασης 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[37]. Τα μέτρα αυτά πρέπει συνεπώς να θεσπίζονται σύμφωνα με τις διαδικασίες διαχείρισης που προβλέπονται στο άρθρο 4 της εν λόγω απόφασης.

(11) Η Επιτροπή πρέπει να εξασφαλίσει συμπληρωματικότητα και συνέργεια με συναφείς κοινοτικές πρωτοβουλίες και προγράμματα.

(12) Η παρούσα απόφαση καθορίζει, για όλη τη διάρκεια του προγράμματος, χρηματοδοτικό πλαίσιο το οποίο θα αποτελέσει το βασικό σημείο αναφοράς για την αρμόδια για τον προϋπολογισμό αρχή, κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[38].

(13) Δεδομένου ότι στόχοι των προβλεπόμενων δράσεων είναι αδύνατον να επιτευχθούν επαρκώς από τα κράτη μέλη εξαιτίας του διακρατικού χαρακτήρα των προκείμενων θεμάτων και συνεπώς είναι δυνατόν, λόγω του ευρωπαϊκού πεδίου εφαρμογής και αποτελεσμάτων των δράσεων, να επιτευχθούν καλύτερα σε κοινοτικό επίπεδο, η Κοινότητα μπορεί να θεσπίσει μέτρα σύμφωνα με τις αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα απόφαση δεν υπερβαίνει τα αναγκαία για την επίτευξη των στόχων αυτών.

(14) Η παρούσα απόφαση τηρεί τα θεμελιώδη δικαιώματα και αρχές που περιλαμβάνονται στο χάρτη των θεμελιωδών δικαιωμάτων της Ευρωπαϊκής Ένωσης, ιδίως τα άρθρα 7, 8 και 24,

ΑΠΟΦΑΣΙΣΑΝ ΩΣ ΕΞΗΣ:

Άρθρο 1

Στόχος του προγράμματος

1. Με την παρούσα απόφαση θεσπίζεται κοινοτικό πρόγραμμα για την προαγωγή ασφαλέστερης χρήσης του Ίντερνετ και άλλων τεχνολογιών επικοινωνιών, ιδιαίτερα για παιδιά, καθώς και για την καταπολέμηση παράνομου περιεχόμενου και βλαβερής επιγραμμικής συμπεριφοράς.

Tο πρόγραμμα αποκαλείται πρόγραμμα για «ασφαλέστερη χρήση του ΄Ιντερνετ» (εφεξής «το πρόγραμμα»).

2. Για την επίτευξη του γενικού στόχου του προγράμματος καθορίζονται οι παρακάτω γραμμές δράσης:

(α) περιορισμός του παράνομου περιεχόμενου και αντιμετώπιση βλαβερής επιγραμμικής συμπεριφοράς·

(β) προαγωγή ασφαλέστερου επιγραμμικού περιβάλλοντος·

(γ) ευαισθητοποίηση του κοινού·

(δ) συγκρότηση βάσης γνώσεων.

Οι δραστηριότητες που θα διεξαχθούν στο πλαίσιο των εν λόγω γραμμών δράσης καθορίζονται στο παράρτημα Ι.

Tο πρόγραμμα υλοποιείται σύμφωνα με το παράρτημα ΙΙΙ.

Άρθρο 2

Συμμετοχή

1. Στο πρόγραμμα μπορούν να συμμετάσχουν νομικές οντότητες εγκατεστημένες στα κράτη μέλη.

2. Στο πρόγραμμα μπορούν επίσης να συμμετάσχουν:

(α) νομικές οντότητες εγκατεστημένες σε χώρες της ευρωπαϊκής ζώνης ελεύθερων συναλλαγών (ΕΖΕΣ) που είναι μέλη του ευρωπαϊκού οικονομικού χώρου (ΕΟΧ), σύμφωνα με τους όρους που ορίζει η συμφωνία ΕΟΧ·

(β) νομικές οντότητες εγκατεστημένες σε χώρες προσχώρησης και υποψήφιες χώρες για τις οποίες υπάρχει προενταξιακή στρατηγική, σύμφωνα με τις γενικές αρχές και τους γενικούς όρους για τη συμμετοχή των χωρών αυτών σε κοινοτικά προγράμματα που ορίζονται στις αντίστοιχες συμφωνίες πλαίσιο και αποφάσεις του συμβουλίου σύνδεσης·

(γ) νομικές οντότητες εγκατεστημένες σε χώρες των Δυτικών Βαλκανίων και της ευρωπαϊκής γειτονίας, σύμφωνα με τις διατάξεις που θα καθοριστούν με τις εν λόγω χώρες μετά από τη θέσπιση συμφωνιών πλαίσιο σχετικά με τη συμμετοχή τους σε κοινοτικά προγράμματα·

(δ) νομικές οντότητες εγκατεστημένες σε τρίτη χώρα, η οποία είναι συμβαλλόμενο μέρος διεθνούς συμφωνίας που έχει συναφθεί με την Κοινότητα, υπό τους όρους ή βάσει της οποίας η συγκεκριμένη χώρα συνεισφέρει χρηματοδοτικά στο πρόγραμμα·

(ε) διεθνείς οργανισμοί και νομικές οντότητες εγκατεστημένοι σε τρίτες χώρες εκτός των χωρών που αναφέρονται τα σημεία (α), (β), (γ) και (δ) υπό τους όρους που ορίζονται στο παράρτημα ΙΙΙ.

Άρθρο 3

Αρμοδιότητες της Επιτροπής

1. Η Επιτροπή έχει την ευθύνη για την εφαρμογή του προγράμματος.

2. Η Επιτροπή καταρτίζει πρόγραμμα εργασιών βάσει της παρούσας απόφασης.

3. Η Επιτροπή ενεργεί σύμφωνα με τη διαδικασία που αναφέρεται στο άρθρο 4 παράγραφος 2 για τους σκοπούς των παρακάτω:

(α) έγκριση και τροποποίηση του προγράμματος εργασιών, συμπεριλαμβανομένου του καθορισμού των πεδίων προτεραιότητας για τη διεθνή συνεργασία·

(β) κάθε απόκλιση από τους κανόνες που ορίζονται στο παράρτημα III·

(γ) υλοποίηση μέτρων για αξιολόγηση του προγράμματος.

4. Η Επιτροπή ενημερώνει τακτικά την επιτροπή του άρθρου 4 σχετικά με την πρόοδο της εφαρμογής του προγράμματος.

Άρθρο 4

Συμβουλευτική επιτροπή

1. Η Ευρωπαϊκή Επιτροπή επικουρείται από επιτροπή.

2. Εφόσον γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ, με την επιφύλαξη του άρθρου 8 της εν λόγω απόφασης.

Η χρονική περίοδος που καθορίζεται στο άρθρο 4 παράγραφος 3 της απόφασης 1999/468/ΕΚ είναι διάρκειας τριών μηνών.

3. Η επιτροπή θεσπίζει τον εσωτερικό κανονισμό της.

Άρθρο 5

Παρακολούθηση και αξιολόγηση

1. Για να εξασφαλιστεί αποτελεσματική χρήση της κοινοτικής βοήθειας, η Επιτροπή εξασφαλίζει ότι οι δράσεις υπό την παρούσα απόφαση υπόκεινται σε προκαταρκτική αξιολόγηση, παρακολούθηση και επακόλουθη αξιολόγηση.

2. Η Επιτροπή παρακολουθεί την υλοποίηση των έργων βάσει του προγράμματος. Η Επιτροπή αξιολογεί τον τρόπο διεξαγωγής των έργων και τον αντίκτυπο της υλοποίησής τους ώστε να κρίνει εάν έχουν επιτευχτεί οι αρχικά καθορισμένοι στόχοι.

3. Η Επιτροπή υποβάλλει έκθεση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με την υλοποίηση των γραμμών δράσης που αναφέρονται στο άρθρο 1 παράγραφος 2, το αργότερο [δυόμιση έτη από την ημερομηνία δημοσίευσης].

Μετά το τέλος του προγράμματος η Επιτροπή υποβάλλει τελική έκθεση αξιολόγησης.

Άρθρο 6

Δημοσιονομικές διατάξεις

1. Το πρόγραμμα καλύπτει χρονική περίοδο πέντε ετών, από την 1η Ιανουαρίου 2009.

2. Το δημοσιονομικό ποσό αναφοράς για την υλοποίηση του προγράμματος για τη χρονική περίοδο από την 1η Ιανουαρίου 2009 έως την 31η Δεκεμβρίου 2013 ορίζεται με την παρούσα σε 55 εκατ. ευρώ.

Η αρμόδια για τον προϋπολογισμό αρχή εγκρίνει τις ετήσιες πιστώσεις για την χρονική περίοδο 2009-2013, μέσα στα όρια των δημοσιονομικών προοπτικών.

3. Το παράρτημα ΙΙ περιέχει ενδεικτική κατανομή των δαπανών.

Άρθρο 7

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I ΔΡΑΣΕΙΣ

Εισαγωγή

Στόχος του προγράμματος είναι η προαγωγή ασφαλέστερης χρήσης του Ίντερνετ και άλλων τεχνολογιών επικοινωνιών, ιδιαίτερα για παιδιά, καθώς και η καταπολέμηση παράνομου περιεχόμενου και βλαβερής επιγραμμικής συμπεριφοράς.

Για την επίτευξη του εν λόγω στόχου το πρόγραμμα θα εστιαστεί σε πρακτική βοήθεια στους τελικούς χρήστες, ιδιαίτερα τα παιδιά, τους γονείς, τους κηδεμόνες και τους διδάσκοντες, ενθαρρύνοντας συμπράξεις πολλαπλών ενδιαφερομένων.

Γενικός σκοπός του προγράμματος είναι η προαγωγή ασφαλέστερης χρήσης του Ίντερνετ και άλλων τεχνολογιών επικοινωνιών (εφεξής αποκαλούμενων « επιγραμμικών τεχνολογιών»), ιδίως από παιδιά, η προαγωγή της ανάπτυξης ασφαλούς επιγραμμικού περιβάλλοντος, ο περιορισμός του όγκου του παράνομου περιεχόμενου που διανέμεται επιγραμμικά, η αντιμετώπιση δυνητικά βλαβερής επιγραμμικής συμπεριφοράς και η εξασφάλιση της ευαισθητοποίησης του κοινού σχετικά με επιγραμμικούς κινδύνους και προφυλάξεις.

Για την εξασφάλιση συνεκτικής προσέγγισης των κινδύνων εφόσον είναι δυνατή η πρόσβαση και χρήση σε περιεχόμενο και υπηρεσίες τόσο επιγραμμικά όσο και εκτός γραμμής, όπως στην περίπτωση των βιντεοπαιχνιδιών, το πρόγραμμα μπορεί να αντιμετωπίσει και τους δύο τύπους πρόσβασης και χρήσης.

Tο πρόγραμμα θα υλοποιηθεί μέσω τεσσάρων γενικών γραμμών δράσης:

1. Περιορισμός του παράνομου περιεχόμενου και αντιμετώπιση βλαβερής επιγραμμικής συμπεριφοράς

Οι δραστηριότητες στοχεύουν στον περιορισμό του όγκου του παράνομου περιεχόμενου που κυκλοφορεί επιγραμμικά, καθώς και στην κατάλληλη αντιμετώπιση βλαβερής επιγραμμικής συμπεριφοράς, με ιδιαίτερη εστίαση στην επιγραμμική διανομή υλικού σεξουαλικής κακοποίησης παιδιών, συναναστροφών με βλέψεις σεξουαλικής κακοποίησης και παρενόχλησης/εκφοβισμού. Οι κύριες γενικές δράσεις που σχεδιάζεται να αναληφθούν είναι:

1. Παροχή στο κοινό σημείων επαφής για την καταγγελία επιγραμμικού παράνομου περιεχόμενου και βλαβερής συμπεριφοράς. Οι δραστηριότητες πρέπει να εξασφαλίζουν ότι τα εν λόγω σημεία επαφής είναι αποτελεσματικά και ορατά στο κοινό, συνδέονται στενά με άλλες δράσεις σε εθνικό επίπεδο, και συνεργάζονται σε ευρωπαϊκή κλίμακα για την αντιμετώπιση διασυνοριακών θεμάτων και για την ανταλλαγή βέλτιστης πρακτικής.

2. Αντιμετώπιση βλαβερής επιγραμμικής συμπεριφοράς, ιδίως των συναναστροφών με βλέψεις σεξουαλικής κακοποίησης και της παρενόχλησης/εκφοβισμού. Οι δραστηριότητες θα στοχεύουν στην αντιμετώπιση των επιγραμμικών επαφών με βλέψεις σεξουαλικής κακοποίησης, της διαδικασίας κατά την οποία ενήλικες συναναστρέφονται παιδιά με πρόθεση διάπραξης σεξουαλικής κακοποίησης, καθώς και περιπτώσεις παρενόχλησης/εκφοβισμού. Οι δράσεις θα πραγματεύονται θέματα τεχνικού, ψυχολογικού και κοινωνιολογικού χαρακτήρα σχετικά με τα αιτήματα αυτά και θα αποβλέπουν στην προαγωγή της συνεργασίας και του συντονισμού μεταξύ των ενδιαφερόμενων.

3. Ενθάρρυνση εφαρμογής τεχνικών λύσεων για ενδεδειγμένη αντιμετώπιση του παράνομου περιεχόμενου και της βλαβερής επιγραμμικής συμπεριφοράς. Οι δραστηριότητες πρέπει να ενθαρρύνουν την ανάπτυξη ή προσαρμογή αποτελεσματικών τεχνολογικών εργαλείων για ενδεδειγμένη αντιμετώπιση παράνομου περιεχόμενου και βλαβερής επιγραμμικής συμπεριφοράς, προς γενική χρήση εκ μέρους των ενδιαφερόμενων.

4. Προαγωγή συνεργασίας και ανταλλαγής πληροφοριών, εμπειρίας και βέλτιστης πρακτικής μεταξύ των ενδιαφερόμενων σε εθνικό και ευρωπαϊκό επίπεδο. Οι δραστηριότητες θα αποβλέπουν στη βελτίωση του συντονισμού των ενδιαφερόμενων που συμμετέχουν στην καταπολέμηση της διανομής παράνομου περιεχόμενου και επιζήμιας επιγραμμικής συμπεριφοράς, και θα ενθαρρύνουν τη συμμετοχή και την εμπλοκή των εν λόγω ενδιαφερόμενων.

5. Βελτίωση της συνεργασίας, της ανταλλαγής πληροφοριών και εμπειριών στην καταπολέμηση του επιγραμμικού παράνομου περιεχόμενου και της βλαβερής συμπεριφοράς σε διεθνή κλίμακα. Οι δραστηριότητες θα στοχεύουν στη βελτίωση της συνεργασίας με τρίτες χώρες, την εναρμόνιση προσεγγίσεων όσον αφορά την αντιμετώπιση παράνομου περιεχόμενου και βλαβερής επιγραμμικής συμπεριφοράς διεθνώς και στην ενθάρρυνση της ανάπτυξης κοινών προσεγγίσεων και μεθόδων εργασίας.

2. Προαγωγή ασφαλέστερου επιγραμμικού περιβάλλοντος

Οι δραστηριότητες θα αποβλέπουν να φέρουν σε επαφή τα ενδιαφερόμενα μέρη στην εξεύρεση τρόπων προαγωγής ασφαλέστερου επιγραμμικού περιβάλλοντος και την προστασία των παιδιών από περιεχόμενο που μπορεί να είναι βλαβερό γι’ αυτά. Οι κύριες γενικές δράσεις που προγραμματίζονται είναι:

1. Βελτίωση της συνεργασίας, ανταλλαγή πληροφοριών, εμπειρίας και βέλτιστης πρακτικής μεταξύ ενδιαφερόμενων. Οι δραστηριότητες θα στοχεύουν στη βελτίωση της εργασίας, την εναρμόνιση προσεγγίσεων όσον αφορά τη δημιουργία ασφαλέστερου επιγραμμικού περιβάλλοντος για παιδιά και την εξεύρεση βέλτιστης πρακτικής και μεθόδων εργασίας προς ανταλλαγή. Οι δράσεις θα στοχεύουν να εφοδιάσουν τους ενδιαφερόμενους με μια ανοικτή πλατφόρμα συζήτησης των θεμάτων που συνδέονται με την πρόθεση ασφαλέστερου επιγραμμικού περιβάλλοντος και τρόπων προστασίας των παιδιών από δυνητικά βλαβερό περιεχόμενο, σε διάφορες πλατφόρμες.

2. Ενθάρρυνση των ενδιαφερόμενων για την ανάπτυξη και υλοποίηση κατάλληλων συστημάτων αυτορύθμισης. Οι δράσεις θα ενθαρρύνουν τη δημιουργία και υλοποίηση πρωτοβουλιών αυτορύθμισης και θα ενθαρρύνουν τους ενδιαφερόμενους να συνεκτιμούν την ασφάλεια των παιδιών κατά την εκπόνηση και ανάπτυξη νέων τεχνολογιών και υπηρεσιών.

3. Ενθάρρυνση της συμμετοχής των παιδιών και των νέων στη δημιουργία ασφαλέστερου επιγραμμικού περιβάλλοντος. Οι δράσεις θα στοχεύουν στη συμμετοχή των παιδιών και των νέων με σκοπό τη βελτιωμένη κατανόηση των απόψεων και των εμπειριών τους όσον αφορά τη χρήση επιγραμμικών τεχνολογιών, καθώς και σχετικά με τρόπους προαγωγής ασφαλέστερου επιγραμμικού περιβάλλοντος για τα παιδιά.

4. Βελτιωμένη πληροφόρηση σχετικά με τα ενδεδειγμένα μέσα αντιμετώπισης βλαβερού επιγραμμικού περιεχόμενου. Οι δραστηριότητες θα αποβλέπουν σε βελτιωμένη πληροφόρηση σχετικά με τις επιδόσεις και την αποτελεσματικότητα μέσων και εργαλείων για την αντιμετώπιση δυνητικά βλαβερού επιγραμμικού περιεχόμενου, καθώς και στον εφοδιασμό των χρήσεων χρηστών με πληροφορίες, μέσα και εφαρμογές που θα τους υποστηρίζουν κατάλληλα στην αντιμετώπιση βλαβερού περιεχόμενου σε διαφορετικές πλατφόρμες.

5 . Εξασφάλιση συμβατότητας μεταξύ των προσεγγίσεων στην Ευρώπη και διεθνώς. Οι δραστηριότητες θα προαγάγουν τη συνεργασία και την ανταλλαγή πληροφοριών εμπειριών και βέλτιστης πρακτικής μεταξύ των ενδιαφερόμενων σε ευρωπαϊκό επίπεδο και διεθνώς.

3. Ευαισθητοποίηση του κοινού

Οι δραστηριότητες στοχεύουν σε μεγαλύτερη ευαισθητοποίηση του κοινού, ιδιαίτερα των παιδιών, των γονιών, των κηδεμόνων και των διδασκόντων, σχετικά με τις ευκαιρίες και τους κινδύνους που σχετίζονται με τη χρήση επιγραμμικών τεχνολογιών και μέσων ασφαλούς επιγραμμικής επικοινωνίας. Οι κύριες γενικές δράσεις που προγραμματίζεται να αναληφθούν είναι:

1 . Ευαισθητοποίηση του κοινού και διάδοση πληροφοριών σχετικά με ασφαλέστερη χρήση επιγραμμικών τεχνολογιών. Οι δραστηριότητες θα προαγάγουν την ευαισθητοποίηση του κοινού παρέχοντας κατάλληλες πληροφορίες σχετικά με δυνατότητες, κινδύνους και τρόπους αντιμετώπισής τους με συντονισμένο τρόπο σε ευρωπαϊκή κλίμακα. Οι δραστηριότητες θα ενθαρρύνουν οικονομικά αποδοτικά μέσα διανομής πληροφοριών ευαισθητοποίησης και ενημέρωσης σε μεγάλο αριθμό χρηστών.

2 . Παροχή σημείων επαφής όπου γονείς και παιδιά μπορούν να λαμβάνουν απαντήσεις σε ερωτήματα σχετικά με την ασφαλή επιγραμμική επικοινωνία. Οι δραστηριότητες θα στοχεύουν στη διευκόλυνση των χρηστών να κάνουν ενημερωμένες και υπεύθυνες επιλογές, παρέχοντάς τους συμβουλές σχετικά με συναφείς πληροφορίες και προφυλάξεις για ασφαλή επιγραμμική επικοινωνία.

3 . Ενθάρρυνση της βελτίωσης αποτελεσματικών και οικονομικά αποδοτικών μεθόδων και μέσων ευαισθητοποίησης. Οι δράσεις θα στοχεύουν στη βελτίωση συναφών μεθόδων και μέσων ευαισθητοποίησης, με σκοπό να καταστούν αποτελεσματικότερες και οικονομικά αποδοτικότερες μακροπρόθεσμα.

4 . Εξασφάλιση της ανταλλαγής βέλτιστης πρακτικής και διασυνοριακής συνεργασίας σε ευρωπαϊκό επίπεδο. Θα αναληφθούν δράσεις για την εξασφάλιση αποτελεσματικής ευρωπαϊκής διασυνοριακής συνεργασίας και αποτελεσματικής ανταλλαγής βέλτιστης πρακτικής, μέσων, μεθόδων, εμπειρίας και πληροφοριών.

5 . Εξασφάλιση ανταλλαγής βέλτιστης πρακτικής και συνεργασίας σε διεθνή κλίμακα. Οι δράσεις θα στοχεύουν στην προαγωγή της συνεργασίας και της ανταλλαγής βέλτιστης πρακτικής, μέσων, μεθόδων, εμπειρίας και πληροφοριών σε διεθνή κλίμακα, ώστε να ενθαρρυνθούν κοινές προσεγγίσεις και μέθοδοι εργασίας και να βελτιωθεί και να ενισχυθεί η αποτελεσματικότητα ή η οικονομική απόδοση και η εμβέλεια παγκόσμιων πρωτοβουλιών.

4. Συγκρότηση βάσης γνώσεων

Οι δραστηριότητες θα στοχεύουν στη συγκρότηση μιας βάσης γνώσεων για την ενδεδειγμένη αντιμετώπιση υφιστάμενων και νέων χρήσεων στο επιγραμμικό περιβάλλον, καθώς και συναφών κινδύνων και συνεπειών, αποβλέποντας στο σχεδιασμό κατάλληλων δράσεων που θα στοχεύουν στην εξασφάλιση επιγραμμικής ασφάλειας για όλους τους χρήστες. Οι κύριες γενικές δράσεις που προγραμματίζονται είναι:

1 . Ενθάρρυνση συντονισμένης προσέγγισης όσον αφορά τη διερεύνηση συναφών πεδίων. Οι δράσεις θα εξασφαλίσουν συντονισμό των προσπαθειών για να έλθουν σε επαφή επιστήμονες και εμπειρογνώμονες που ασχολούνται στο πεδίο της επιγραμμικής ασφάλειας για παιδιά σε ευρωπαϊκή κλίμακα, την τόνωση της διεθνούς συνεργασίας και συντονισμού, καθώς και τη συγκρότηση επικαιροποιημένης εποπτείας στην υφιστάμενη και αναδυόμενη έρευνα.

2 . Παροχή επικαιροποιημένων πληροφοριών όσον αφορά τη χρήση επιγραμμικών τεχνολογιών από παιδιά. Θα αναληφθούν δράσεις για τη δημιουργία επικαιροποιημένων πληροφοριών όσον αφορά τη χρήση επιγραμμικών τεχνολογιών από παιδιά, καθώς και τον τρόπο με τον οποίο παιδιά, γονείς και κηδεμόνες αντιμετωπίζουν ευκαιρίες και κινδύνους. Οι δράσεις θα περιλαμβάνουν ποιοτικές και ποσοτικές πτυχές. Επίσης, θα στοχεύουν στην αύξηση των γνώσεων σχετικά με τις στρατηγικές των παιδιών και των νέων στην αντιμετώπιση κινδύνων σε επιγραμμικό περιβάλλον, και θα αξιολογούν την αποτελεσματικότητα των στρατηγικών αυτών.

3 . Προαγωγή της διερεύνησης της επιγραμμικής θυματοποίησης των παιδιών. Οι δράσεις θα στοχεύουν στη διερεύνηση τεχνικών, ψυχολογικών και κοινωνιολογικών θυμάτων που συνδέονται με μηχανισμούς δημιουργίας θυμάτων (θυματοποίηση) παιδιών σε επιγραμμικό περιβάλλον, συμπεριλαμβανομένων της παρενόχλησης/εκφοβισμού, της συναναστροφής με βλέψεις σεξουαλικής εκμετάλλευσης, θυμάτων που συνδέονται με επιγραμμικό υλικό σεξουαλικής κακοποίησης παιδιών και με νέες μορφές συμπεριφοράς που μπορούν να είναι επικίνδυνες για τα παιδιά.

4 . Προαγωγή ερευνών σχετικά με αποτελεσματικούς τρόπους βελτίωσης της ασφαλούς χρήσης επιγραμμικών τεχνολογιών . Οι δράσεις μπορούν να αφορούν έρευνες και δοκιμές μεθόδων και μέσων ευαισθητοποίησης, επιτυχείς μηχανισμούς αυτορύθμισης και συρρύθμισης, την αποτελεσματικότητα διαφόρων λύσεων τεχνικού και μη χαρακτήρα, καθώς και άλλα συναφή θέματα .

5 . Αύξηση των γνώσεων σχετικά με τα αποτελέσματα της χρήσης σημερινών και αναδυόμενων τεχνολογιών στα παιδιά και τους νέους. Οι δράσεις θα στοχεύουν στη βελτιωμένη κατανόηση των ψυχολογικών, συμπεριφορικών και κοινωνιολογικών αποτελεσμάτων σε παιδιά και νέους από τη χρήση επιγραμμικών τεχνολογιών, από τα αποτελέσματα της έκθεσης σε βλαβερό περιεχόμενο και συμπεριφορές έως τις συναναστροφές με βλέψεις σεξουαλικής κακοποίησης, την παρενόχληση/εκφοβισμό, και σε διάφορες πλατφόρμες, από τους υπολογιστές και τα κινητά τηλέφωνα έως τις κονσόλες παιχνιδιών και άλλες αναδυόμενες τεχνολογίες.

ΠΑΡΑΡΤΗΜΑ II ΕΝΔΕΙΚΤΙΚΗ ΚΑΤΑΝΟΜΗ ΤΗΣ ΔΑΠΑΝΗΣ

Περιορισμός παράνομου περιεχόμενου και αντιμετώπιση βλαβερής επιγραμμικής συμπεριφοράς | 30-35% |

Προαγωγή ασφαλέστερου επιγραμμικού περιβάλλοντος | 5-10% |

Ευαισθητοποίηση του κοινού | 45-50% |

Συγκρότηση βάσης γνώσεων | 8-15% |

1. ΠΑΡΑΡΤΗΜΑ III ΜΕΘΟΔΟΙ ΥΛΟΠΟΙΗΣΗΣ ΤΟΥ ΠΡΟΓΡΑΜΜΑΤΟΣ

(1) Η Επιτροπή θα εφαρμόσει το πρόγραμμα δράσης σύμφωνα με το τεχνικό περιεχόμενο που προσδιορίζεται στο παράρτημα I.

(2) Tο πρόγραμμα θα υλοποιηθεί με δράσεις που θα περιλαμβάνουν:

Δράσεις επιμερισμένου κόστους

1. Πιλοτικά έργα και δράσεις βέλτιστης πρακτικής· έργα ad hoc σε συναφή με το πρόγραμμα πεδία, συμπεριλαμβανομένων των έργων επίδειξης βέλτιστης πρακτικής ή έργων που περιλαμβάνουν καινοτόμες χρήσεις υφιστάμενης τεχνολογίας.

2. Δίκτυα και δράσεις εθνικής κλίμακας που φέρνουν σε επαφή πλήθος ενδιαφερόμενων φορέων για την ανάληψη δράσης σε ευρωπαϊκή κλίμακα και για τη διευκόλυνση του συντονισμού των δραστηριοτήτων και της μεταβίβασης γνώσεων.

3. Συγκριτική έρευνα σε ευρωπαϊκή κλίμακα σχετικά με τον τρόπο χρήσης επιγραμμικών τεχνολογιών από ενήλικους και παιδιά, τους συνεπαγόμενους κινδύνους για τα παιδιά και τα αποτελέσματα βλαβερών πρακτικών στα παιδιά, καθώς και συμπεριφορικές και ψυχολογικές πτυχές με έμφαση στην σεξουαλική εκμετάλλευση των παιδιών που αναφέρεται στη χρήση επιγραμμικών τεχνολογιών, έρευνα σε επερχόμενες επικίνδυνες καταστάσεις εξαιτίας μεταβαλλόμενων συμπεριφορών ή τεχνολογικών εξελίξεων κ.λπ.

4. Έργα εφαρμογής τεχνολογίας.

B. Συνοδευτικά μέτρα

Τα συνοδευτικά μέτρα θα συμβάλουν στην υλοποίηση του προγράμματος ή στην προετοιμασία μελλοντικών δραστηριοτήτων.

1. Συγκριτική αξιολόγηση και έρευνες κοινής γνώμης για την παραγωγή αξιόπιστων δεδομένων σχετικά με την ασφαλέστερη χρήση επιγραμμικών τεχνολογιών για όλα τα κράτη μέλη, με συγκρίσιμες μεθοδολογίες.

2. Τεχνική αξιολόγηση τεχνολογιών, όπως του φιλτραρίσματος, που προβλέπονται για προαγωγή ασφαλέστερης χρήσης του Ίντερνετ και νέων επιγραμμικών τεχνολογιών.

3. Μελέτες υποστήριξης του προγράμματος και των δράσεών του.

4. Ανταλλαγή πληροφοριών μέσω διασκέψεων, σεμιναρίων, συναντήσεων εργασίας ή άλλων συνεδριάσεων και διαχείριση δέσμης δραστηριοτήτων.

5. Δραστηριότητες διάδοσης, πληροφόρησης και επικοινωνίας.

(3) Κατ’ εφαρμογή του άρθρου 2 παράγραφος 2 στοιχείο ε), διεθνείς οργανισμοί και νομικές οντότητες εγκατεστημένες σε τρίτες χώρες μπορούν να συμμετέχουν σε δράσεις επιμερισμένου κόστους, με ή χωρίς κοινοτική χρηματοδότηση, υπό τις ακόλουθες προϋποθέσεις:

(i) η δράση πρέπει να προσφέρεται κατά προτεραιότητα για διεθνή συνεργασία, όπως ορίζεται στο πρόγραμμα εργασιών. Οι προτεραιότητες αυτές μπορούν να καθορίζονται από το θεματικό πεδίο δραστηριότητας, με γεωγραφικά κριτήρια ή και με τα δύο·

(ii) το πρόγραμμα εργασιών μπορεί να καθορίζει περαιτέρω κριτήρια και προϋποθέσεις που πρέπει να καλύπτουν οι διεθνείς οργανισμοί και οι νομικές οντότητες που είναι εγκατεστημένοι σε τρίτες χώρες ώστε να λάβουν κοινοτική χρηματοδότηση.

(4) Η επιλογή δράσεων επιμερισμένου κόστους θα βασίζεται σε προσκλήσεις υποβολής προτάσεων, οι οποίες θα δημοσιευτούν στον δικτυακό τόπο της Επιτροπής, σύμφωνα με τις ισχύουσες δημοσιονομικές διατάξεις.

(5) Αιτήσεις για κοινοτική χρηματοδότηση θα πρέπει να περιλαμβάνουν, κατά περίπτωση, ένα δημοσιονομικό σχέδιο όπου θα εμφανίζονται όλες οι συνιστώσες χρηματοδότησης των έργων, περιλαμβανομένης της χρηματοοικονομικής υποστήριξης που ζητείται από την Κοινότητα, καθώς και οποιωνδήποτε άλλων αιτημάτων για οικονομική υποστήριξη ή επιχορηγήσεων από άλλες πηγές.

(6) Τα συνοδευτικά μέτρα θα υλοποιηθούν μέσω προσκλήσεων υποβολής προσφορών σύμφωνα με τις ισχύουσες δημοσιονομικές διατάξεις.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Πρόταση για ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την θέσπιση πολυετούς κοινοτικού προγράμματος σχετικά με την προστασία των παιδιών που χρησιμοποιούν το διαδίκτυο και άλλες τεχνολογίες επικοινωνιών

2. ΠΛΑΙΣΙΟ ΔΒΔ / ΠBΔ

Τομέας δραστηριότητας: Κοινωνία της Πληροφορίας

Τομέας δραστηριότητας και σχετικές δραστηριότητες: Πολιτική ηλεκτρονικών επικοινωνιών και ασφάλεια δικτύων

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές Β.Α)) συμπεριλαμβανομένων των ονομασιών τους:

09 02 02

09 01 04 04

3.2. Διάρκεια της δράσης και των δημοσιονομικών επιπτώσεων:

2009 – 2013

Δημοσιονομικά χαρακτηριστικά ( να προστεθούν σειρές, εάν είναι αναγκαίο)

Γραμμή προϋπολογισμού | Είδος δαπάνης | Νέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

09 02 02 | ΜΕΔ | ΔΠ[39] | ΝΑΙ | ΝΑΙ | ΝΑΙ | Αριθ. 1A |

09 010 404 | ΜΕΔ | ΜΔΠ[40] | ΝΑΙ | ΝΑΙ | ΝΑΙ | Αριθ. 1A |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΕ) και των πιστώσεων πληρωμών (ΠΠ)

Εκατ. ευρώ (με τρία δεκαδικά ψηφία)

Είδος δαπάνης | Τμήμα αριθ. | Έτος ν | ν + 1 | ν + 2 | ν + 3 | ν + 4 | ν + 5 και επόμενα | Σύνολο |

Επιχειρησιακές δαπάνες[41] |

Πιστώσεις ανάληψης υποχρεώσεων (ΠΑΕ) | 8,1 | α | 10,7 | 10,7 | 10,7 | 10,7 | 10,7 | 53,5 |

Πιστώσεις πληρωμών (ΠΠ) | β | 5,08 | 5,08 | 9,55 | 10,05 | 22,21 | 53,5 |

Διοικητικές δαπάνες περιλαμβανόμενες στο ποσό αναφοράς[42] |

Τεχνική και διοικητική βοήθεια (ΝΔΠ) | 8.2.4 | γ | 0,3 | 0,3 | 0,3 | 0,3 | 0,3 | 1,5 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 11 | 11 | 11 | 11 | 11 | 55,0 |

Πιστώσεις πληρωμών | β+γ | 0,3 | 5,38 | 6,91 | 9,85 | 10,35 | 22,21 | 55,0 |

Διοικητικές δαπάνες μη περιλαμβανόμενες στο ποσό αναφοράς[43] |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 1,249 | 1,249 | 1,249 | 1,249 | 1,249 | 1,249 | 7,494 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | ε | 0,067 | 0,067 | 0,067 | 0,067 | 0,067 | 0,067 | 0,359 |

Συνολικές ενδεικτικές δημοσιονομικές δαπάνες της δράσης

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 12,316 | 12,316 | 12,316 | 12,316 | 12,316 | 1,273 | 62,853 |

ΣΥΝΟΛΟ ΠΠ περιλαμβανομένων των δαπανών για ανθρώπινους πόρους | β+γ+δ+ε | 1,616 | 6,696 | 8,226 | 11,166 | 11,166 | 23,483 | 62,853 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς, ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης:

Εκατ. ευρώ (με 3 δεκαδικά ψηφία)

Συγχρηματοδότηση οργανισμών | Έτος ν | ν + 1 | ν + 2 | ν + 3 | ν + 4 | ν + 5 και επόμενα | Σύνολο |

…………………… | στ |

ΣΥΝΟΛΟ ΠΑΕ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί επαναπρογραμματισμό του σχετικού τομέα των δημοσιονομικών προοπτικών.

( Η πρόταση δέχεται να απαιτήσει την εφαρμογή των διατάξεων της διοργανικής συμφωνίας [44] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

Εκατ. ευρώ (με ένα δεκαδικό ψηφίο)

Πριν από τη δράση [Έτος ν-1] | Κατάσταση μετά τη δράση |

Σύνολο ανθρώπινων πόρων | 12 | 12 | 12 | 12 | 12 | 12 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη που πρέπει να καλυφθεί βραχυπρόθεσμα ή μακροπρόθεσμα

Υπάρχει συνεχής ανάγκη για δράσεις αντιμετώπισης του παράνομου περιεχόμενου και της βλαβερής επιγραμμικής συμπεριφοράς, για την προώθηση ασφαλέστερου επιγραμμικού περιβάλλοντος και την εξασφάλιση ευαισθητοποίησης του κοινού σχετικά με τους κινδύνους και τις προφυλάξεις που πρέπει να λαμβάνονται σε ένα μεταβαλλόμενο επιγραμμικό περιβάλλον. Υπάρχει επίσης ανάγκη επέκτασης του πεδίου εφαρμογής του προγράμματος ώστε να εστιάζεται ιδιαίτερα στην προστασία των ευάλωτων παιδιών σε επιγραμμικό περιβάλλον, ιδίως της κατάστασης κατά την οποία ένα άτομο συναναστρέφεται με ένα παιδί με βλέψεις σεξουαλικής εκμετάλλευσης και της περίπτωσης παρενόχλησης/εκφοβισμού, οι οποίες μπορούν να έχουν σοβαρές και μακροχρόνιες συνέπειες για το παιδί. Απαιτούνται περισσότερες γνώσεις ώστε να αντιμετωπισθούν οι προκλήσεις που περιγράφονται παραπάνω.

5.2. Προστιθέμενη αξία της κοινοτικής συμμετοχής, συνοχή της πρότασης με άλλα δημοσιονομικά μέσα, δυνατότητα συνέργειας

Η Κοινότητα θα ενθαρρύνει την βέλτιστη πρακτική στα κράτη μέλη παρέχοντας κατευθύνσεις και υποστήριξη για συγκριτική αξιολόγηση σε ευρωπαϊκή κλίμακα, δικτύωση και διεύρυνση της βάση γνώσεων. Οι εθνικές δραστηριότητες θα συμβάλουν στη δημιουργία «πολλαπλασιαστικού αποτελέσματος» αποβλέποντας σε καλύτερη διανομή της βέλτιστης πρακτικής. Η επανάχρηση δοκιμασμένων μέσων και εργαλείων, μεθόδων, στρατηγικών και τεχνολογιών ή η πρόσβαση σε επικαιροποιημένα δεδομένα σε ευρωπαϊκή κλίμακα θα καταστήσει οικονομικά αποδοτικότερους και αποτελεσματικότερους τους συντελεστές σε επίπεδο κράτους μέλους.

Tο πρόγραμμα στοχεύει στην μεγιστοποίηση της συνέργειας με τεχνικές δραστηριότητες μέσω δικτύωσης και κοινοτικών πρωτοβουλιών. Οι προτεινόμενες δραστηριότητες βασίζονται εν μέρει σε αποτελέσματα που έχουν επιτευχθεί με προηγούμενες δράσεις και θα συμπληρώσουν τις δράσεις που έχουν δρομολογηθεί βάσει άλλων κοινοτικών προγραμμάτων και πρωτοβουλιών (συγκεκριμένα αποτροπή και καταπολέμηση του εγκλήματος, νεολαία εν δράσει, Daphne III) για την αποφυγή επαναλήψεων και τη μεγιστοποίηση του αντίκτυπου.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ

Οι στόχοι θα είναι:

2. Περιορισμός του παράνομου περιεχόμενου και αντιμετώπιση βλαβερής επιγραμμικής συμπεριφοράς·

3. Προαγωγή ασφαλέστερου επιγραμμικού περιβάλλοντος·

4. Εξασφάλιση ευαισθητοποίησης του κοινού·

5. Συγκρότηση βάσης γνώσεων.

Στους επιχειρησιακούς στόχους εξειδικεύονται στόχοι που διευκολύνουν την επίτευξη των παραπάνω αντικειμένων:

Επιχειρησιακοί στόχοι | Δείκτες |

Παράνομο περιεχόμενο και βλαβερή συμπεριφορά/περιεχόμενο |

Δημόσια σημεία καταγγελίας | Αριθμός σημείων καταγγελίας / κάλυψη σε κράτη μέλη· αριθμός παραληφθεισών εκθέσεων, αστυνομικών ενεργειών, αποσυρμένων ιστοσελίδων· βαθμός ευαισθητοποίησης του κοινού |

Βλαβερή επιγραμμική συμπεριφορά | Βαθμός ευαισθητοποίησης του κοινού |

Τεχνικές λύσεις | Αριθμός έργων |

Προαγωγή ασφαλέστερου επιγραμμμικού περιβάλλοντος |

Συμμετοχή του κλάδου | Αριθμός συνεδριάσεων / διοργανωμένων διασκέψεων, συμμετοχής σε διασκέψεις. Αριθμός ενεργειών αυτορύθμισης |

Συνεργασία μεταξύ ενδιαφερόμενων φορέων | Αριθμός συνεδριάσεων / διοργανωμένων διασκέψεων, συμμετοχής σε διασκέψεις. Αριθμός έργων και πρωτοβουλιών |

Ευαισθητοποίηση |

Ενδυνάμωση των χρηστών για ασφαλή επιγραμμική επικοινωνία | Επίπεδα ευαισθητοποίησης των χρηστών |

Συντονισμένη προσπάθεια για ευαισθητοποίηση και διάδοση πληροφοριών σχετικά με θέματα ασφαλείας | Αριθμός σημείων ευαισθητοποίησης / κάλυψη σε κράτη μέλη· αριθμός εμπλεκόμενου προσωπικού, δράσεων ευαισθητοποίησης, επαφών με ενδιαφερόμενους· ορατότητα· επίπεδα ευαισθητοποίησης |

Μέθοδοι και μέσα ευαισθητοποίησης | Αριθμός ακολουθητέων μεθόδων / μέσων |

Συμμετοχή παιδιών στη δημιουργία ασφαλέστερου επιγραμμικού περιβάλλοντος | Αριθμός παιδιών / δραστηριοτήτων με συμμετοχή παιδιών |

Συγκρότηση βάσης γνώσεων |

Συντονισμένη διερεύνηση σε κλίμακα ΕΕ | Αριθμός καλυπτόμενων θεμάτων, σχετικών χωρών |

Επικαιροποιημένη βάση πληροφοριών | Αριθμός έργων, δημοσιεύσεων |

Διεύρυνση γνώσεων ως προς τις στρατηγικές των παιδιών εναντίον σχετικών επιγραμμικών κινδύνων | Αριθμός έργων, δημοσιεύσεων |

Μελέτες σχετικά με επιγραμμική σεξουαλική εκμετάλλευση παιδιών | Αριθμός έργων, δημοσιεύσεων |

Για όλες τις δράσεις |

Συνεργασία, ανταλλαγή πληροφοριών, εμπειριών, βέλτιστης πρακτικής μεταξύ ενδιαφερόμενων σε κλίμακα ΕΕ/διεθνώς. | Αριθμός συνεδριάσεων/διασκέψεων που διοργανώθηκαν/στις οποίες συμμετείχαν |

5.4. Μέθοδος υλοποίησης (ενδεικτική)

( Κεντρική διαχείριση

( απευθείας από την Επιτροπή

Οι μηχανισμοί διανομής ακολουθούν τη συνήθη προσέγγιση της Κοινότητας σε επιχορηγήσεις και συγχρηματοδότηση και δράσεις που χρηματοδοτούνται πλήρως από την Κοινότητα βάσει λεπτομερούς χρηματοοικονομικής αίτησης. Η χρηματοδότηση θα χορηγηθεί μέσω προσκλήσεων για υποβολή προτάσεων και προσφορών.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η υλοποίηση και παρακολούθηση του προγράμματος θα αποτελέσει αρμοδιότητα των υπαλλήλων της Επιτροπής. Η παρακολούθηση θα βασιστεί σε:

- πληροφορίες από τους δικαιούχους (εκθέσεις δραστηριοτήτων και οικονομικές εκθέσεις)·

- επισκέψεις στα έργα·

- ανάδραση στις δραστηριότητες των συμμετεχόντων στο πρόγραμμα·

- ενσωματωμένους δείκτες αξιολόγησης και επιδόσεων σε όλα τα έργα και δράσεις.

Για έργα άπαξ, όπως σεμινάρια και διασκέψεις, θα διεξαχθεί επιτόπια παρακολούθηση και εξωτερική αξιολόγηση βάσει τυχαίου δείγματος ή/και συντελεστών κινδύνου.

6.2. Αξιολόγηση

6.2.1. Εκ των προτέρων αξιολόγηση

Έχουν διεξαχθεί ενδελεχής εκτίμηση του αντίκτυπου και εκ των προτέρων αξιολόγηση συμπεριλαμβανομένης ανάλυσης κόστους-ωφελείας, βάσει έρευνας γραφείου, επιθεωρήσεων, κοινοτικών και εξωτερικών μελετών και δημοσίων διαβουλεύσεων.

6.2.2. Μέτρα που ελήφθησαν μετά από ενδιάμεση/εκ των υστέρων αξιολόγηση

Η Ευρωπαϊκή Ένωση είναι πρωτοπόρος στο πεδίο αυτό από το 1996. Οι προηγούμενες δραστηριότητες έχουν αξιολογηθεί αρκετές φορές από ανεξάρτητους εμπειρογνώμονες, υπογραμμίζοντας τη σημαντική συμβολή τους στην πραγμάτευση κινδύνων που διατρέχουν τα παιδιά και συνιστώντας ότι οι δραστηριότητες «πρέπει να συνεχιστούν».

Έχουν διατυπωθεί συστάσεις στις εν λόγω εκθέσεις αξιολόγησης, καθώς και στις έρευνες του Ευρωβαρομέτρου. Τα διδάγματα αυτά έχουν ληφθεί υπόψη κατά τον καθορισμό των στόχων του νέου προγράμματος και του εύρους των δράσεών του.

6.2.3. Όροι και συχνότητα των μελλοντικών αξιολογήσεων

Στο μέσον της διάρκειας του προγράμματος θα διεξαχθεί ενδιάμεση αξιολόγησή του. Θα εκτιμηθούν η αποτελεσματικότητα και η απόδοση του προγράμματος, θα εξεταστεί η λογική της εφαρμογής του και – κατά περίπτωση – θα διατυπωθούν συστάσεις για να ανακατευθυνθούν οι δράσεις του προγράμματος.

Στο τέλος του προγράμματος θα διεξαχθεί εκ των υστέρων αξιολόγηση, εστιαζόμενη στον αντίκτυπο της δράσης.

7. Μέτρα για την καταπολεμηση της απατης

Οι αποφάσεις χρηματοδότησης και οι συμβάσεις μεταξύ της Επιτροπής και των δικαιούχων προβλέπουν επιτόπιους ελέγχους που θα διεξάγονται στις εγκαταστάσεις των δικαιούχων κοινοτικής επιχορήγησης από την Επιτροπή και το Ελεγκτικό Συνέδριο, που διαθέτουν την εξουσία απαίτησης τεκμηρίωσης των δαπανών που έχουν πραγματοποιηθεί βάσει των εν λόγω συμβάσεων, συμφωνιών και νομικών δεσμεύσεων εντός πενταετίας από το τέλος της συμβατικής περιόδου. Επιτόπιοι έλεγχοι θα διεξάγονται όταν αυτό κρίνεται απαραίτητο.

Οι δικαιούχοι υποχρεούνται να υποβάλλουν εκθέσεις και λογιστικούς λογαριασμούς. Τα έγγραφα αυτά αναλύονται από την άποψη του περιεχόμενου και της επιλεξιμότητας της δαπάνης, λαμβανομένων υπόψη των αρχών της οικονομίας και της χρηστής χρηματοοικονομικής διαχείρισης.

Στις χρηματοοικονομικές συμφωνίες επισυνάπτονται πληροφορίες διοικητικού και χρηματοοικονομικού χαρακτήρα, με σκοπό τον προσδιορισμό του είδους της δαπάνης που είναι επιλέξιμη στο πλαίσιο των εν λόγω συμφωνιών. Κατά περίπτωση, η κοινοτική κάλυψη ορισμένων στοιχείων κόστους θα περιοριστεί σε στοιχεία πραγματικά, ταυτοποιήσιμα και επαληθεύσιμα στη λογιστική του δικαιούχου, ώστε να διευκολυνθεί ο έλεγχος των χρηματοδοτούμενων έργων.

Όσον αφορά τις δημόσιες συμβάσεις, και όπως προβλέπεται στο Δημοσιονομικό Κανονισμό (άρθρα 93-96), η Επιτροπή μπορεί να επιβάλει διοικητικές ή χρηματοοικονομικές κυρώσεις σε υποψήφιους ή σε προτείνοντες που περιλαμβάνονται σε μία από τις περιπτώσεις αποκλεισμού.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ ευρώ (με τρία δεκαδικά ψηφία)

Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 |

Μόνιμοι ή έκτακτοι υπάλληλοι[48] (XX 01 01) | A*/AD | 4 | 4 | 4 | 4 | 4 | 4 |

B*, C*/AST | 5 | 5 | 5 | 5 | 5 | 5 |

Προσωπικό που χρηματοδοτείται[49] από το άρθρο XX 01 02 | 3 | 3 | 3 | 3 | 3 | 3 |

Λοιπό προσωπικό[50] που χρηματοδοτείται από το άρθρο XX 01 04/05 |

ΣΥΝΟΛΟ | 12 | 12 | 12 | 12 | 12 | 12 |

8.2.2. Περιγραφή των καθηκόντων που απορρέουν από τη δράση

- Διαχείριση προγράμματος: προσκλήσεις, πρόγραμμα εργασιών, διαδικασίες Επιτροπής

- Διαχείριση έργου: επίβλεψη των διαδικασιών υλοποίησης, παρακολούθηση των δαπανών των έργων, τεχνική αρωγή

- Οργάνωση ή επίβλεψη διασκέψεων, συναντήσεων εργασίας και σεμιναρίων, εκστρατειών ευαισθητοποίησης, ημερίδων για ασφαλέστερη χρήση του Ίντερνετ, καθώς και του φόρουμ για ασφαλέστερη χρήση του Ίντερνετ

- Υλοποίηση μη χρηματοδοτούμενων δραστηριοτήτων

- Συνεργασία με αρμόδιες υπηρεσίες της Επιτροπής

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

(Εφόσον αναφέρονται περισσότερες από μία πηγές ανθρώπινων πόρων, να διευκρινισθεί ο αριθμός θέσεων που προέρχεται από κάθε πηγή)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται το πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 — Δαπάνες διοικητικής διαχείρισης)

Εκατ. ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα | ΣΥΝΟΛΟ |

Άλλη τεχνική ή διοικητική βοήθεια | 0,3 | 0,3 | 0,3 | 0,3 | 0,3 | 1,5 |

- εσωτερική (intra muros) |

- εξωτερική (extra muros) |

Σύνολο τεχνικής και διοικητικής βοήθειας | 0,3 | 0,3 | 0,3 | 0,3 | 0,3 | 1,5 |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

Εκατ. ευρώ (με 3 δεκαδικά ψηφία)

Κατηγορία ανθρώπινων πόρων | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα |

Μόνιμοι και έκτακτοι υπάλληλοι (XX 01 01) | 1,053 | 1,053 | 1,053 | 1,053 | 1,053 | 1,053 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι, συμβασιούχοι, κ.λπ) (να αναφερθεί η γραμμή του προϋπολογισμού) | 0,196 | 0,196 | 0,196 | 0,196 | 0,196 | 0,196 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενο στο ποσό αναφοράς) | 1,249 | 1,249 | 1,249 | 1,249 | 1,249 | 1,249 |

Υπολογισμός– Μόνιμοι και έκτακτοι υπάλληλοι Να γίνει παραπομπή στο σημείο 8.2.1, κατά περίπτωση Μόνιμο και έκτακτο προσωπικό: 9 μόνιμοι υπάλληλοι *117 000 ευρώ Προσωπικό που χρηματοδοτείται από το άρθρο XX 01 01: 2 συμβασιούχοι * 63 000 ευρώ και 1 αποσπασμένος εθνικός υπάλληλος * 70 000 ευρώ |

Υπολογισμός– Προσωπικό που χρηματοδοτείται από το άρθρο XX 01 02 Να γίνει παραπομπή στο σημείο 8.2.1, κατά περίπτωση |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

Εκατ. ευρώ (με 3 δεκαδικά ψηφία)

Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επόμενα | ΣΥΝΟΛΟ |

XX 01 02 11 01 — Αποστολές | 0,024 | 0,024 | 0,024 | 0,024 | 0,024 | 0,024 | 0,144 |

XX 01 02 11 02 — Συνεδριάσεις και διασκέψεις |

XX 01 02 11 03 — Επιτροπές[52] | 0,043 | 0,043 | 0,043 | 0,043 | 0,043 | 0,215 |

XX 01 02 11 04 — Μελέτες και παροχή συμβουλών |

XX 01 02 11 05 — Πληροφορικά συστήματα |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να …. η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,067 | 0,067 | 0,067 | 0,067 | 0,067 | 0,024 | 0,359 |

Υπολογισμός — Άλλες διοικητικές δαπάνες μη περιλαμβανόμενα στο ποσό αναφοράς

Αποστολές— 30 αποστολές ετησίως x 800 ευρώ εντός της ΕΕ EU

Επιτροπές — 2 ετήσιες συνεδριάσεις x 1 συμμετέχων x 27 κράτη μέλη x 800 ευρώ

[1] Για τους σκοπούς της παρούσας αιτιολογικής έκθεσης, οι «επιγραμμικές τεχνολογίες» αναφέρονται σε τεχνολογίες που χρησιμοποιούνται για πρόσβαση στο Ίντερνετ και άλλες τεχνολογίες επικοινωνιών. Επιπλέον, σε ορισμένες περιπτώσεις όπως τα βιντεοπαιχνίδια, υπάρχουν επιγραμμικές και μη χρήσεις περιεχομένων και υπηρεσιών, που και οι δύο μπορούν να αναφέρονται στην ασφάλεια των παιδιών.

[2] Απόφαση αριθ. 276/1999/EΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999:

http://ec.europa.eu/information_society/activities/sip/docs/html/decision/276_1999_EC.htm.

[3] Safer Internet Action Plan 1999 – 2004, Safer Internet plus 2004 - 2008

[4] COM(2006) 663 και Τελική έκθεση αξιολόγησης του σχεδίου δράσης για ασφαλέστερη χρήση του Ίντερνετ (2003-2004), IDATE, Mάιος 2006, σ. 4: http://ec.europa.eu/information_society/activities/sip/docs/prog_evaluation/final_evaluation_report_en_siap_06112006.pdf.

[5] COM(2006) 661

[6] http://ec.europa.eu/saferinternet.

[7] Σύσταση 98/560/E του Συμβουλίου της 24ης Σεπτεμβρίου 1998:http://europa.eu/scadplus/leg/en/lvb/l24030b.htm.

[8] Σύσταση 2006/952/EΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006 (ΕΕ L 378, της 27.12.2006).

[9] http://conventions.coe.int/Treaty/en/Treaties/Html/185.htm.

[10] Εκδόθηκε από την επιτροπή υπουργών στις 12 Ιουλίου 2007, κατά τη 1002η συνεδρίαση των υφυπουργών. Η Σύμβαση άνοιξε για υπογραφή κατά την διάρκεια της διάσκεψης των ευρωπαίων υπουργών Δικαιοσύνης, στις 25 και 26 Οκτωβρίου 2007.

[11] Απόφαση πλαίσιο του Συμβουλίου, της 20ής Ιανουαρίου 2004, για την καταπολέμηση της σεξουαλικής εκμετάλλευσης παιδιών και της παιδικής πορνογραφίας (2004/68/ΔΕΕ).

[12] Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Επιτροπή των Περιφερειών, COM(2007) 267 τελικό, της 22.5.2007.

[13] COM(2006) 367 τελικό, της 4.7.2006.

[14] Συμπεράσματα του Συμβουλίου 16457/07, 12 Δεκεμβρίου 2007.

[15] Ανακοίνωση για τις αξιόποινες πράξεις στον κυβερνοχώρο, σ. 9.

[16] http://www.iwf.org.uk/media/news.196.htm.

[17] http://www.interpol.int/Public/News/2007/ChildConf20070606.asp.

[18] Ευρωβαρόμετρο, μελέτη 2007: http://ec.europa.eu/information_society/activities/sip/docs/eurobarometer/qualitative_study_2007/summary_report_en.pdf.

[19] Δραστηριότητα 3 («Μείζονες κοινωνικές τάσεις και οι συνέπειές τους») του θέματος 8 («Κοινωνικοοικονομικές και ανθρωπιστικές επιστήμες »)

[20] Απόφαση αριθ. 276/1999/EΚ του Ευρωπαϊκού Κοινοβουλίου και του Συμβουλίου, της 25ης Ιανουαρίου 1999 (ΕΕ L 33 της 6.2.1999, σ. 1).

[21] Απόφαση αριθ. 1151/2005/EΚ του Ευρωπαϊκού Κοινοβουλίου και του Συμβουλίου, της 16ης Ιουνίου 2003 (ΕΕ L 162 της 1.7.2003, σ. 1).

[22] Απόφαση αριθ. 854/2005/ΕΚ του Ευρωπαϊκού Κοινοβουλίου, της 11ης Μαΐου 2005, σχετικά με την καθιέρωση πολυετούς κοινοτικού προγράμματος για προαγωγή ασφαλέστερης χρήσης του Ίντερνετ και νέων επιγραμμικών τεχνολογιών (ΕΕ L 149 της 11.6.2005, σ. 1).

[23] ΕΕ C […]της […], σ. […].

[24] ΕΕ C […]της […], σ. […].

[25] ΕΕ C […]της […], σ. […].

[26] COM/2005/0229 τελικό.

[27] COM/2007/0170 τελικό. Τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 89/552/EΟΚ, για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων.

[28] Οδηγία 2002/58/EΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (ΕΕ L 201 της 31.7.2002, σ. 37).

[29] Οδηγία 2000/31/EΚ του Ευρωπαϊκού Κοινοβουλίου και του Συμβουλίου, της 8ης Ιουνίου 2000, για ορισμένες νομικές πτυχές των υπηρεσιών της κοινωνίας της πληροφορίας, ιδίως τους ηλεκτρονικούς εμπορίου, στην εσωτερική αγορά (ΕΕ L 178 της 17.7.2000, σ. 1).

[30] ΕΕ L 13 της 20.1.2004, σ. 44

[31] ΕΕ L 270 της 07.10.1998 σ. 48.

[32] ΕΕ L 378 της 27.12.2006, σ. 72.

[33] ΕΕ L 33 της 6.2.1999, σ. 1. Απόφαση όπως τροποποιήθηκε από την απόφαση αριθ. 1151/2003/EΚ του Ευρωπαϊκού Κοινοβουλίου και του Συμβουλίου, της 16ης Ιουνίου 2003

[34] ΕΕ L 162, της 1.7.2003, σ. 1.

[35] ΕΕ L 149, της 11.6.2005, σ. 1

[36] COM(2001) 690· COM(2003) 653 τελικό· COM(2006) 663 τελικό

[37] ΕΕ L 184 της 17.7.1999, σ. 23.

[38] ΕΕ C 139 της 14.6.2006, σ. 1.

[39] Διαχωριζόμενες πιστώσεις.

[40] Μη διαχωριζόμενες πιστώσεις.

[41] Δαπάνες εκτός κεφαλαίου xx 01 του σχετικού τίτλου xx.

[42] Δαπάνες του άρθρου xx 01 04 του τίτλου xx.

[43] Δαπάνες κεφαλαίου xx 01 εκτός των δαπανών των άρθρων xx 01 04 ή xx 01 05.

[44] Βλέπε σημεία 19 και 24 της διοργανικής συμφωνίας.

[45] Να προστεθούν στήλες εάν είναι αναγκαίο, δηλαδή εάν η διάρκεια της δράσης υπερβαίνει τα 6 έτη.

[46] Όπως περιγράφεται στο τμήμα 5.3.

[47] Όπως περιγράφεται στο τμήμα 5.3.

[48] Των οποίων το κόστος ΔΕΝ καλύπτεται από το ποσόν αναφοράς.

[49] Των οποίων το κόστος ΔΕΝ καλύπτεται από το ποσόν αναφοράς.

[50] Του οποίο το κόστος περιλαμβάνεται στο ποσό αναφοράς.

[51] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό(-ούς) οργανισμό(-ούς).

[52] Να διευκρινισθεί το είδος της επιτροπής και η ομάδα στην οποία ανήκει.